title: Chilen presidentinvaali 2005–2006

text: Äärivasemmiston ja kommunistien liitto Podemos nimesi ehdokkaakseen humanistipuolueen Tomás Hirschin. Hänelle ei ennustettu kovinkaan suuria kannatuslukemia.


title: Chilen presidentinvaali 2005–2006

text: Joulukuun 11. päivän vaaleissa Bachelet jäi hiukan alle 46 % ääniosuudella alle valintaan tarvittavan ehdottoman enemmistön. Oikeistoehdokkaista Piñera sai 25 % äänistä ja pääsi toiselle kierrokselle, ohittaen 23 % äänistä saaneen Lavínin. Hirsch jäi runsaan 5 % osuuteen.


title: Chilen presidentinvaali 2005–2006

text: Kuukauden kestänyt kampanjointi kävi kiivaana ja huipentui TV-väittelyyn 4. tammikuuta, jossa Bachelet keräsi lisää kannatusta ja oli mielipidemittausten mukaan lähes kymmenen prosenttiyksikön johdossa ennen vaaleja. Toinen kierros pidettiin 15. tammikuuta ja ennakkosuosikki Bachelet valittiin presidentiksi runsaan 53 % ääniosuudella vastaehdokkaan 46 % vastaan.


title: Vibraslap

text: Vibra-Slap oli ensimmäinen Latin Percussionille myönnetyistä patenteista. Sitä on käytetty äänityksissä enemmän kuin mitään muuta ääniefektiä.


title: Vibraslap

text: Vibra-Slapin rämisevä ääni syntyy kun soittimen pallopää lyödään kämmentä vasten. Sitä voi myös käyttää telineeseen kiinnitettynä, palloa lyöden.


title: Paul Graham

text: Paul Graham (s. 1964) on englantilainen kirjailija ja Lisp-ohjelmoija. Hänet tunnetaan bayesilaisen roskapostisuodatuksen ideoijana.


title: Paul Graham

text: Grahamilla on tietojenkäsittelytieteen tohtorin tutkinto Harvardin yliopistosta. Hän on opiskellut myös taidemaalausta.


Jalkapallon seurajoukkueiden maailmanmestaruuskilpailut ("FIFA Club World Cup") on jalkapalloturnaus, johon osallistuvat Kansainvälisen jalkapalloliiton kuuden maanosajärjestön parhaat joukkueet, esimerkiksi Euroopasta kisoihin osallistuu Mestarien liigan voittaja. Se korvasi aikaisemmin Euroopan ja Etelä-Amerikan mestarijoukkueiden välillä pelatun Intercontinental Cupin.


title: Jalkapallon seurajoukkueiden maailmanmestaruuskilpailut

text: Maailmanmestaruudesta pelattiin ensimmäisen kerran Brasiliassa vuonna 2000. Turnaus pyrittiin järjestämään uudelleen jo seuraavana vuonna, mutta hanke kaatui yhteistyökumppanin mukana. Toisen kerran turnaus saatiin järjestettyä Japanissa vuonna 2005 Fifan sovittua Intercontinental Cupin pääsponsorin Toyotan kanssa turnausten yhdistämisestä, ja sittemmin mestaruudesta on pelattu joka vuosi.


title: Katabaattinen tuuli

text:
Katabaattinen tuuli (kreikan "katabatikos", mennä alamäkeen) eli "valumatuuli" on vuoristosta, kukkulalta tai korkealla olevalta jäätiköltä puhaltava kylmä laskutuuli. Monesti katabaattiset tuulet ovat nopeudeltaan alle 20 m/s, mutta joissain tilanteissa niiden voima voi olla hirmumyrskyn luokkaa. Kylmä valumatuuli syntyy, kun ilma viilenee ja tihenee. Tiheämpi, raskaampi ilma valuu kiihtyvällä nopeudella vuoren rinnettä alas.
Yleensä kylmä ilma ei ehdi juurikaan lämmetä. Katabaattisen tuulen syntyä edistää vuoren huipulla oleva korkeapaine, ja vuoren alla oleva matalapaine. Jos vuoren alla on meri, katabaattista tuulta vahvistaa maatuuli-ilmiö. Tunnetuin kylmä valumatuuli lienee Etelä-Ranskan Rhônen jokilaakson "mistraali". Kylmiä katabaattisia tuulia ei saa sekoittaa "föhn"in tyyppisiin lämpimiin sadekatverinteiden laskutuuliin.


title: Katabaattinen tuuli

text: Etelä-Ranskan rannikolla, Rhonen jokilaaksossa suistoalueella Marseillen ja Avignonin lähellä puhaltaa talvella kylmä, kuiva pohjoistuuli. Mistraali esiintyy tyypillisesti silloin, kun lämpimän meren yllä on matalapaine, ja Ranskan Alppien ja Sevennien vuoristoissa korkeapaine. Välimeren matala imee ilmaa maalta kapean Rhonen jokilaakson kautta alas merelle, ja tuuli voimistuu jokilaaksossa kapeikkovaikutuksen takia. Atlantin yllä oleva korkeapaine ja Euroopan yllä oleva matala on omiaan synnyttämään mistraalin.


title: Katabaattinen tuuli

text: Bora on Adrianmeren itäosissa puhaltava voimakas valumatuuli, joka alkaa monesti äkkiä ja on myrskyinen. Yleensä bora esiintyy talvella ja on voimakkain yöllä. Bora syntyy ilman jäähtyessä ja sen takia tihetessä korkealla vuorilla. Tihentynyt ilma alkaa valua pitkin vuoren rinnettä alas, hakeutuu laaksoihin ja purkautuu kovana varsinkin solamaisten laaksojen kohdalla. Erityisen voimakas Bora on Italian, Slovenian ja Kroatian rajojen risteysseudulla. Riippuen sääolosuhteista boraan liittyy sadetta tai kaunis sää. Joskus Kroatiassa joudutaan sulkemaan siltoja boran takia. Bora vaikeuttaa pienten alusten merillä liikkumista.


title: Katabaattinen tuuli

text: Erittäin voimakkaita, myrskyisiä, kylmiä mannerjäätiköltä puhaltavia laskutuulia esiintyy Etelämantereella ja Grönlannissa Niitä kiihdyttävät näiden mantereiden lähellä olevat matalapaineet, jotka imevät kylmää ilmaa kapeiden laskusolien läpi. Grönlannin katabaattiset myrskytuulet tunnetaan nimellä Piteraq. Vastaavanlaisia ovat Tierra del Fuegon ja Alaskan rannikon williwaw-tuulet.


title: Katabaattinen tuuli

text: Kalifornian "Santa Ana" ja Japanin "Oroshi" ovat myös katabaattisia tuulia. Santa Anan tapauksessa tuuli ehtii lämmetä huomattavasti alas vuoren rinnettä mentäessä. Uuden-Seelannin Greymouthin alueen "The Barber" puhaltaa kylmentävästi, kun South Islandin yllä on kaakkoisvirtaus.


title: Katabaattinen tuuli

text: Kylmiä katabaattisia tuulia havaitaan keskiyön jälkeen. Suomessa voi havaita kylmän ilman valumista alaspäin joskus tyyninä kesäöinä, jolloin järven rannalla uomamaisen laakson pohjalla saattaa havaita kylmän ja lämpimän ilman vyöhykkeitä läpi käveltäessä.


title: Katabaattinen tuuli

text: Katabaattisen tuulen synnyn edellytyksenä on ulossäteilyn aiheuttama ilman jäähtyminen. Kyse on eri ilmiöstä, kuin että ylhäällä oleva ohuempi ilma on kylmempää. Ulossäteily on voimakasta varsinkin korkeitten vuorten laella yöllä. Kun ilma jäähtyy, se kutistuu eli muuttuu tiheämmäksi. Tällöin ylhäällä vuoren laen lähellä oleva jäähtynyt ilma on raskaampaa kuin alhaalla oleva lämpimämpi. Niinpä tiheämpi, raskaampi kylmä ilma pyrkii valumaan alaspäin.


title: Katabaattinen tuuli

text: Lämpimät föhn-tyyppiset laskutuulet syntyvät eri tavoin kuin kylmät laskutuulet.


title: Iskander (ohjus)

text: Iskander (, ) on venäläinen lyhyen kantaman ballistinen ohjus.


title: Iskander (ohjus)

text: Alkuperäinen Scud-ohjusten korvaajaksi aiottu OTR-23 Oka kiellettiin Neuvostoliiton ja Yhdysvaltain välisellä INF-sopimuksella. Ohjuksen kantamaa jouduttiin sopimuksen mukaan rajoittamaan 500 kilometriin eli Iskander on lyhyen kantaman ohjus SRBM.


title: Iskander (ohjus)

text:
Ohjuksen kehitystyö aloitettiin NKP:n keskuskomitean ja ministerineuvoston päätöksellä 21.joulukuuta 1988.
Ohjuksen kehitti KBM pääsuunnittelijanaan Sergei P. Nepobedimyi.
Iskanderin ensimmäinen onnistunut laukaisu tapahtui vuonna 1996 ja järjestelmä esiteltiin MAKS-messuilla 1999.
Päivitettyä Iskander-M-järjestelmää testattiin 2011.


title: Iskander (ohjus)

text: Ohjuksen vientiversio Iskander-E kantaa 50–280 km ja sen tarkkuus CEP on 20 m. Ohjuksen kärki painaa 480 kg. Venäjän asevoimien käytössä oleva versio Iskander-M eli Tender omaa suuremman kärjen, on tarkempi ja kantaa pidemmän matkan.


title: Iskander (ohjus)

text:
Ohjus on tarkka ja siinä on tavanomainen taistelukärki. Taktinen ohjus Iskander on yksivaiheinen ja kiinteäpolttoaineinen.
Ohjuksessa on elektronis-optinen pääteohjausjärjestelmä, joka lisää ohjuksen tarkkuutta samoin kuin inertiajärjestelmän lisäksi GPS/GLONASS-paikannin.


title: Iskander (ohjus)

text:
Kesällä 2014 uutistoimisto Tass kertoi Venäjän asevoimille toimitetun jo monelle paikkakunnalle 500 kilometrin kantaman Iskander-M -ohjuksia. Ohjusten tuotannosta vastaa Venäjän valtionkonserni Rostehin tytäryhtiö Vysokototšnyje kompleksy (lyh. NPO VK, toiselta nimeltään High Precision Systems).
Venäjä on päivittämässä ohjusta, ja se saataneen operatiiviseen käyttöön viimeistään vuoteen 2020 mennessä.


title: Konstruktorskoje bjuro mašinostrojenija

text: Konstruktorskoje bjuro mašinostrojenija (KBM) on venäläinen ohjustehdas Moskovan alueella. Se on tehnyt useita eri ohjustyyppejä, mm. olkapääohjus Igla-S:n, Krysanteeni-S:n, RSS-40 Iskanderin sekä panssarivaunun suojajärjestelmä Arena-S:n.


title: Tsvetana Pironkova

text: Tsvetana Pironkova (; s. 13. syyskuuta 1987 Plovdiv, Bulgaria) on bulgarialainen tennispelaaja. Hän on oikeakätinen ja käyttää kahden käden rystylyöntiä pelatessaan. Vuonna 2002 ammattilaiseksi siirtynyt Pironkova on ollut korkeimmillaan WTA-rankingissa syyskuussa 2010 sijalla 31. Hän saavutti ensimmäisen ja toistaiseksi ainoan WTA-turnausvoittonsa tammikuussa 2014 voitettuaan Sydneyn turnauksen.


title: Tsvetana Pironkova

text: Vuoden 2006 Australian avoimissa Pironkova pudotti ensimmäisellä kierroksella vuoden 2003 mestarin Venus Williamsin luvuin 2–6, 6–0, 9–7. Wimbledonissa 2010 Pironkova pääsi ensimmäistä kertaa Grand Slam -turnauksessa toista kierrosta pidemmälle. Turnauksessa hän voitti avauskierroksella Anna Laputšenkovan, toisella kierroksella Vera Duševinan, kolmannella Regina Kulikovan ja neljännellä kierroksella Marion Bartolin, joka oli turnauksessa yhdenneksitoista sijoitettu. Puolivälierässä hän voitti jälleen turnauksessa toiseksi sijoitetun Venus Williamsin luvuin 6–2, 6–3 ja pääsi jo välieriin asti. Välierässä hän voitti ensimmäisen erän Vera Zvonarjovaa vastaan 6–3, mutta hävisi loput kaksi erää 6–3, 6–2. Yhdysvaltain avoimissa 2010 Pironkova hävisi toisella kierroksella Mandy Minellalle.


title: Tsvetana Pironkova

text: Vuonna 2011 Pironkova pääsi puolivälieriin Wimbledonissa voitettuaan kolmannella kierroksella toiseksi sijoitetun Vera Zvonarjovan ja neljännellä kierroksella jälleen Venus Williamsin. Puolivälierissä hän hävisi kolmieräisen ottelun Petra Kvitováa vastaan. Vuonna 2012 hän pääsi neljännelle kierrokselle Yhdysvaltain avoimissa. Wimbledonissa 2013 Pironkova eteni myös neljännelle kierrokselle.


title: Tsvetana Pironkova

text: Tammikuussa 2014 Pironkova saavutti ensimmäisen WTA-turnausvoittonsa urallaan voitettuaan Sydneyn turnauksen loppuottelussa Angelique Kerberin.


title: Tsvetana Pironkova

text: Vuonna 2016 Pironkova eteni puolivälieriin Ranskan avoimissa voitettuaan neljännellä kierroksella kolmieräisen ottelun Agnieszka Radwańskaa vastaan. Puolivälierässään hän hävisi Samantha Stosurille.


title: Australian avoin tennisturnaus 2006

text: Vuoden 2006 Australian avoin tennisturnaus pelattiin 16.-29. tammikuuta 2006.


title: Australian avoin tennisturnaus 2006

text: Miesten sarjassa korkean profiilin poisjääntejä oli jonkin verran; tunnetuimpina Andre Agassi, Rafael Nadal ja puolustava mestari Marat Safin. Naisten sarjassa yksikään 20 korkeimmin rankatusta pelaajasta ei jäänyt pois turnauksesta. Turnaus on kolminkertaisen mestarin Martina Hingisin ensimmäinen Grand Slam kolmeen ja puoleen vuoteen.


title: Australian avoin tennisturnaus 2006

text: Ensimmäisellä kierroksella sijoitetuista pelaajista putosivat Espanjan Carlos Moya (32.) ja Yhdysvaltojen Taylor Dent (27.) Finaalissa olivat vastakkain Sveitsin Roger Federer ja Kyproksen Marcos Baghdatis. Federer voitti finaalin erin 3–1


title: Australian avoin tennisturnaus 2006

text: Ensimmäisen kierroksen suuryllätyksestä vastasi 94.:ksi rankattu 18-vuotias bulgarialainen Tsvetana Pironkova, joka kukisti moninkertaisen Grand Slam -mestarin Venus Williamsin kolmessa erässä, mm. voittaen toisen erän puhtaasti 6–0. Muita ensimmäisen kierroksen sijoitettuja uhreja olivat Jelena Dementjeva (9.), Klara Koukalová (29.), Anabel Medina Garrigues (28.), Ai Sugiyama (26.) ja Tatiana Golovin (24.). Martina Hingis aloitti ensimmäisen Grand Slaminsa kolmeen ja puoleen vuoteen loisteliaasti, pudottaen 30.:ksi sijoitetun Vera Zvonarjova virheettömällä esityksellä 6–1, 6–2. Entinen Top 10 -pelaaja, Australiaa edustava Jelena Dokić hävisi kolmessa erässä Ranskan Virginie Razzanolle. Dokić, jonka ranking on pudonnut 300:n huonommalle puolelle, pelasi viimeksi Australian avoimissa 2001. Lindsay Davenportille kärsityn avauskierroksen tappion jälkeen Jelena ja isänsä Damir Dokić jättivät maan väittäen ottelupariarvonnan olleen järjestetty. Vuoden 2006 turnauksen tappiota Dokić kuvaili suureksi pettymykseksi, mutta kiitti yleisön lämmintä vastaanottoa. Toisella kierroksella voittajasuosikkeja ei pudonnut, sijoitetuista pelaajista hävisivät Dinara Safina (19.) ja Anna-Lena Grönefeld (22.). Hingis eteni kolmannelle kierroksella helposti Suomen Emma Laineen kustannuksella (6–1, 6–1). Viidenneksi sijoitettu viime kauden Yhdysvaltain avointen finalisti, Ranskan Mary Pierce hävisi Tšekin Iveta Benešoválle suoraan kahdessa erässä.


title: Australian avoin tennisturnaus 2006

text: Toisen nousevan tähden Sania Mirzan edellisellä kierroksella pudottanut Hollannin Michaëlla Krajicek joutui vetäytymään ensimmäisen erän jälkeen ottelustaan kolmossijoitettua Amélie Mauresmoa vastaan saatuaan lämpöhalvauksen Melbournen hellesäässä. Normaalia raskastekoisempana Australiaan ilmestyneen kaksinkertaisen mestarin Serena Williamsin tie nousi pystyyn Daniela Hantuchováa vastaan ottelussa, joka oli virheiden sävyttämä. 15:nneksi sijoitettu Francesca Schiavone paukutti kolmannella kierroksella harvinaisemmat 6–0, 6–0 -lukemat Espanjan Maria Sanchez Lorenzoa vastaan. Neljännellä kierroksella hienoisiin pettymyksiin lukeutui 16-vuotias superlupaus Nicole Vaidišová, joka ei Mauresmoa vastaan saanut peliään lainkaan käyntiin, häviten 1–6, 1–6. Hingis eteni puolivälieriin pudottamalla isäntämaan viimeisen toivon Samantha Stosurin. 12:nneksi sijoitettu Anastasija Myskina teki tähtitieteellisen määrän virheitä ottelussaan Patty Schnyderiä vastaan ja putosi jatkosta.


title: Australian avoin tennisturnaus 2006

text: Puolivälierissä käytiin kaksi alusta loppuun jännittävää kamppailua. Marija Šarapova voitti maannaisensa Nadja Petrovan kahdessa tiukassa erässä ja Kim Clijsters kukisti jännittävien vaiheiden jälkeen Hingisin kolmessa erässä. Ykkössijoitettu Lindsay Davenport näytti huonosta liikkumisestaan huolimatta vievän ottelunsa Justine Henin-Hardennea vastaan, mutta belgialaisen saatua peliinsä varmuutta toisessa erässä ottelu kääntyi täysin. Mauresmo puolestaan sai lähes vapaapäivän, sillä Schnyderin esitys puolivälierässä oli ala-arvoinen.


title: Australian avoin tennisturnaus 2006

text: Ensimmäisessä välierässä Šarapova vei ensimmäisen erän Henin-Hardennea vastaan, mutta belgialainen dominoi toista erää alusta loppuun. Ratkaisuerä pysyi jännittävänä alusta loppuun ja ajoittain nähtiin hienoa tennistä - naisten turnauksessa, josta monet ovat olleet sitä mieltä ettei sen taso ole ollut sitä mitä odotettiin. Henin-Hardenne näytti parasta osaamistaan ja vei ottelupallonkin näyttävällä, hänelle ominaisella rystyllä poikki kentän. Toinen välierä eteni saman käsikirjoituksen mukaan. Clijsters vei ensimmäisen erän, vaikka Mauresmolla oli kaikki mahdollisuudet ottaa se nimiinsä. Toisessa erässä ranskattaren virhesuma laantui ja hän hieman epävarmaa Clijstersia 6–2. Kolmannessa erässä belgialainen otti kuitenkin 2–0-johdon, jonka jälkeen Mauresmo taisteli itsensä takaisin ja 3–2 -johtoon. Tässä tilanteessa Clijsters muljautti nilkkansa sivujuoksussa ja joutui keskeyttämään.


title: Australian avoin tennisturnaus 2006

text: Seitsemän vuotta sitten edellisessä Grand Slam finaalissaan pelannut Mauresmo esiintyi ensimmäisessä erässä todella varmasti, poissa olivat helpot virheet joilla hän aloitti välieränsä, tilalla oli paljon kierteisiä, voimakkaita rysty- ja kämmenperuslyöntejä, joilla hän saneli pelin kulun. Henin-Hardennen peli ei ollut huipputasolla ja Mauresmo, josta on sanottu hänen pahimman vastustajansa olevan hän itse, vei erän 6–1. Toisessa erässä Henin-Hardennen vaikeudet jatkuivat ja tilanteen ollessa ranskalaiselle 0–2 jo aiemmin lääkäriä konsultoinut Henin-Hardenne joutui luovuttamaan, syynä oletettavasti alkavasta sairaudesta johtunut yleinen heikkouden tila. Jo pitkään ehdottomalla huipulla pelannut Mauresmo voitti näin ensimmäisen Grand Slam turnauksensa 26-vuotiaana.


title: Australian avoin tennisturnaus 2006

text: Miesten nelinpelin voittivat amerikkalaisveljekset Mike ja Bob Bryan. He kukistivat finaalissa Leander Paesin (Intia) ja Martin Dammin (Tšekki) numeroin 4–6, 6–3, 6–4. Bryanin veljekset olivat Australian avointen miesten nelinpelin finaalissa myös vuosina 2004 ja 2005, mutta hävisivät silloin.


title: Australian avoin tennisturnaus 2006

text: Naisten nelinpelin voittivat kiinalaiset Yan Zi ja Zheng Jie. He voittivat finaalissa yhdysvaltalaisen Lisa Raymondin ja australialaisen Samantha Stosurin luvuin 2–6, 7–6, 6–3. Yan ja Zheng toivat Kiinalle sen ensimmäisen tenniksen Grand Slam-turnausvoiton.


title: Australian avoin tennisturnaus 2006

text: Sekanelinpelin voittivat intialainen Mahesh Bhupathi sekä turnauksessa "comebackin" tehnyt sveitsiläinen Martina Hingis. He voittivat finaalissa Daniel Nestorin (Kanada) ja Jelena Lihovtseva (Venäjä) luvuin 6–3, 6–3.


title: Australian avoin tennisturnaus 2006

text: Australian avointen poikien kaksinpelin voiton vei ranskalainen Alexandre Sidorenko. Finaalissa kaatui australialainen Nick Lindahl luvuin 6–3, 7–6.


title: Australian avoin tennisturnaus 2006

text: Tyttöjen kaksinpelin voitti venäläinen Anastasia Pavljuchenkova. Finaalissa kukistui turnauksen ykkössijoitettu tanskalainen Caroline Wozniacki luvuin 1-6 6-2 6-3.


title: Australian avoin tennisturnaus 2006

text: Poikien nelinpelin voittivat puolalaiset Blazej Koniusz ja Grzegorz Panfil. Finaalissa kaatuivat yhdysvaltalaiset Kellen Damico ja Nathaniel Schnugg luvuin 7–6, 6–3.


title: Australian avoin tennisturnaus 2006

text: Tyttöjen nelinpelin voittivat Sharon Fichman (Kanada) ja Anastasia Pavljuchenkova (Venäjä). He voittivat finaalissa Alizé Cornet'n (Ranska) ja Corinna Dentonin (Italia) luvuin 6–2, 6–2.


title: Johannes Angelos

text: Johannes Angelos – Hänen päiväkirjansa Konstantinopolin valloituksesta v. 1453 Kristuksen maailmanajan päättyessä on Mika Waltarin vuonna 1952 julkaisema historiallinen romaani. Päiväkirjamuodossa esitetty tarina kuvaa Konstantinopolin piiritystä ja Bysantin valtakunnan viimeisiä kuukausia keväällä 1453.


title: Johannes Angelos

text: Kirjan päähenkilö ja kertoja Johannes Angelos on tarinan alkaessa 40-vuotias, ja hänellä on takanaan seikkailujen täyttämä nuoruus. Hän rakastuu vielä ”vanhoilla päivillään”, ja kirjan yhtenä teemana on tämä romanssi. Laajemmin kirja kertoo islaminuskoisten turkkilaisten ja sulttaani Mehmed II:n hyökkäyksestä kristittyyn Konstantinopoliin. Kahden kristityn ryhmän, kreikkalaisten ja latinalaisten, välit olivat kireät yhteisestä vihollisesta huolimatta. Pienemmätkin kansat näyttelevät omaa osaansa kaupungin poliittisessa elämässä.


title: Johannes Angelos

text: "Johannes Angelos" -teoksen luomis- ja julkaisuprosessi ei ollut tavanomainen. Tekijä hylkäsi ensimmäisen käsikirjoituksen huomattuaan, että ei yli 400 liuskaa kirjoitettuaan ollut päässyt aikomaansa tapahtumaan, Konstantinopolin valtaukseen. Waltari aloitti työn alusta päähenkilön päiväkirjan muodossa ja sijoitti tarinan lomaan tämän aiempaa kehitystä kuvaavan materiaalin muisteluina. Näin Waltari jätti jo 1951 kirjoittamansa Johanneksen varhaisempia vaiheita kuvaavan ensimmäisen käsikirjoituksen julkaisematta, koska se ei vastannut hänen vaatimuksiaan. Se ilmestyi postuumisti vuonna 1981 nimellä "Nuori Johannes".


title: Johannes Angelos

text: "Johannes Angeloksessa" on nähty pienoisromaanien harjaannuttaman tiiviin sanonnan ja iskevän keskityksen mahdollistama yhdistelmä. Se käsittelee kirkkopolitiikkaa, vallanhimon ja idealismin ristiriitaa sekä suurpolitiikkaa tavalla, jossa on nähty verhottuja viittauksia niin toiseen maailmansotaan kuin kylmään sotaankin.


title: Johannes Angelos

text: Kuten kaikissa Waltarin historiallisissa romaaneissa, tässäkin keskeiseksi teemaksi nousee syvällinen pohdinta elämän tarkoituksesta ja Jumalan olemassaolosta. Varman häviön edessäkin Johannes Angelos on valmis kaatumaan "kristikunnan viimeisen etuvartion" edessä islaminuskoisia ottomaaneja vastaan. Angeloksen motiivit ovat jatkuvan epäilyksen kohteena sekä latinalaisten että kreikkalaisten kristittyjen puolella, koska sulttaani Muhammed (Mehmed II) on päästänyt Angeloksen vapaaehtoisesti pakenemaan sulttaanin leiristä ennen piirityksen alkua. Waltarin aiempia teoksia noudattaen myös Angelos kohtaa kohtalokkaan naisen, Konstantinopolin puolustuksesta vastaavaan megadux Lucas Notaraksen tyttären Anna Notaraksen. Johanneksen ja Annan välille sukeutuu romanttinen suhde, ja Johannes vaatii Annaa pakenemaan isänsä kanssa tuhoon tuomitun Konstantinopolin viime hetkien lyödessä. Anna kieltäytyy, ja kirjan traagisimpina hetkinä koetaan tilanne, kun Johannes saapuu sulttaanin armosta eloonjääneenä katsomaan muurilla kuolleita kreikkalaisia ja tunnistaa elämänsä rakkauden Annan haarniska yllään kuolleiden ja kärpästen peittämien ruumiiden joukosta.


title: Johannes Angelos

text: Angelos paljastuu Bysantin syrjäytettyjen keisareiden jälkeläiseksi, jolla olisi oikeus keisariuden tunnuksiin, purppurasaappaisiin. Valtaa janoamaton Angelos joutuukin koko kirjan ajan selittämään motiivejaan, ja vasta Konstantinopolin viimeisten hetkien koittaessa ja sulttaanin uskollisten janitsaarien rynnätessä kaupunkiin Angeloksen idealismi käy toteen. Bysantin viimeinen keisari Konstantinos XI kuolee kaupungin valloitusta seuranneessa taistelussa, ja taisteluiden tauottua sulttaani teloituttaa Angeloksen kansan edessä, hänen itsepäisesti vaadittua hänelle kuuluvaa kruunua. Angeloksen reisivaltimot viilletään auki, jotta Angelos ensimmäistä ja viimeistä kertaa olisi pukeutuneena hänellä kuuluviin keisariuden purppurasaappaisiin.


title: Johannes Angelos

text: Panu Rajalan mukaan teoksessa on useita viittauksia toisaalta kylmän sodan vastakkainasetteluun, mutta toisaalta myös Suomen toisen maailmansodan aikaiseen tilanteeseen. Muut Euroopan maat eivät auta Konstantinopolia sen puolustautuessa yksinään turkkilaisia vastaan. Maininta Konstantinopolin naapurikaupungin Peran puolueettomuudesta on Rajalan mukaan viittaus Ruotsin puolueettomuuteen Suomen käymien sotien aikana. Lukas Notaraksen johtama kolmenkymmenen bysanttilaisen ylimyksen ryhmä, joka aloittaa salaisen yhteistoiminnan Konstantinopolia piirittävien turkkilaisten kanssa, viittaa puolestaan Suomen rauhanoppositioon ja vuoden 1943 kolmenkymmenenkolmen kirjelmään. Lopussa valloittaja Muhammed II pettää lupauksensa ja teloituttaa yhteistoimintamiehet heti ensimmäisinä vallattuaan kaupungin. "Johannes Angeloksen" ruotsintaja Thomas Warburton pyysi Waltaria jättämään pois ainakin yhteistoimintamiesten lukumäärän kolmekymmentä, koska se oli avoin viittaus Suomen rauhanoppositioon, mutta Waltari kieltäytyi. Waltari itse oli työskennellyt jatkosodan aikana Suomen sotapolitiikkaa tukeneessa Valtion Tiedoituslaitoksessa.


title: Anna-Mari Kaskinen

text: Anna-Mari Kaskinen (s. 15. lokakuuta 1958 Turku) on suomalainen kirjailija, runoilija ja sanoittaja.


title: Anna-Mari Kaskinen

text: Kaskinen on tehnyt paljon yhteistyötä säveltäjä Pekka Simojoen kanssa. Tunnetuimpia hänen teoksiaan ovat "Liekit"-musikaali ja "Hiljaisuuden messu". Kaskinen toimii "Lastenmaa"-lehden päätoimittajana. Kaskinen on Lohjan seurakunnan kirkkovaltuuston puheenjohtaja vuodesta 2015.


title: Anna-Mari Kaskinen

text: Kaskisen kirjallinen tuotanto on runsas, ja se sisältää useita ns. lahjakirjoja, joissa Kaskisen runot yhdistyvät eri kuvittajien tuotantoon. Hän on myös kirjoittanut varhaisnuorten romaaneja. Virsikirjassa on seitsemän Kaskisen sanoittamaa virttä. Hän oli jäsenenä Ruotsin kirkon virsikirjan käännöstyöryhmässä vuosina 1994-2001. Kaskinen on kirjoittanut itse ja yhdessä muiden kanssa yli 70 kirjaa sekä historiallisen näytelmän "Birgitan tie", jonka ensi-ilta oli 21. heinäkuuta 2007.


title: Anna-Mari Kaskinen

text: Kun "Kotimaa"-lehti pyysi keväällä 2008 kirkolliskokousedustajia nimeämään henkilöitä, jotka ”kuuluvat kristillisen älymystöön ja avaavat ajatuksillaan kirkolle uusia näkymiä”, Kaskinen sai naisista eniten mainintoja (seitsemän mainintaa). Eniten mainintoja sai piispa Eero Huovinen.


title: Anna-Mari Kaskinen

text: Kaskisen poika on muusikko Elias Kaskinen.


title: Dassault

text: Dassault Aviation on ranskalainen lentokonetehdas. Marcel Bloch perusti tehtaan nimellä "Société des Avions Marcel Bloch" (MB) vuonna 1928. Toisen maailmansodan jälkeen Marcel Bloch muutti nimensä Marcel Dassault'ksi ("d'assault" tarkoittaa hyökkäystä). Vastaavasti yhtiön nimi muuttui 20. joulukuuta 1947 muotoon "Avions Marcel Dassault". Vuonna 1971 Dassault osti ranskalaisen Breguet-lentokonetehtaan. Yrityskauppa oli alkanut jo vuonna 1967 Ranskan valtion ollessa ohjaamassa sitä. Kaksi vuosikymmentä yhtiön nimi oli "Avions Marcel Dassault-Breguet Aviation" (AMD-BA). Vuonna 1990 yhtiö sai nimekseen "Dassault Aviation".


title: Dassault

text: Vuonna 1935 Marcel Bloch ja Henry Potez sopivat "Société Aérienne Bordelaise" -yhtiön (SAB) ostamisesta. Siitä tuli "Société Aéronautique du Sud-Quest". Vuonna 1936 koko Ranskan sotateollisuus kansallistettiin ja yhtiö sai nimen "Société Nationale des Constructions Aéronautiques du Sud-Ouest" (SNCASO). Marcel Blochista tuli tällöin Ranskan ilmailuministeriön hallintojohtaja.


title: Dassault

text: Aikana, jolloin Ranska oli Saksan miehittämä, Ranskan ilmailuteollisuus teki alihankintaa Saksalle. Saksalaismielinen Vichyn hallinto pidätti Marcel Blochin lokakuussa 1940. Vuonna 1944 Marcel Bloch vietiin Buchenwaldin keskitysleirille, josta hän vapautui 11. huhtikuuta 1945.


title: Dassault

text: 10. marraskuuta 1945 hänen yhtiönsä muodostettiin uudestaan nimellä "Société des Avions Marcel Bloch".


title: Dassault

text: Vuonna 1954 Dassault perusti elektroniikkadivisioonan (1962 se oli nimeltään "Électronique Marcel Dassault"), joka aloitti kehittämään mm. tutkia. 1950-luvulta 1970-luvun loppuun asti yhtiön päätoiminnaksi muodostui vienti mm. Etelä-Afrikkaan, Irakiin ja Israeliin.


title: Dassault

text: Vuosina 1965–1966 Ranskan hallitus pakotti asetehtaat erikoistumaan:


title: Dassault

text: Nord Aviation ja Sud Aviation fuusioituivat vuonna 1970 Aérospatialeksi.Vuonna 1981 perustettiin erillinen yhtiö "Dassault Systèmes" myymään ja jatkokehittämään tehtaan suunnitteluosaston käyttämää CATIA -CAD-ohjelmistoa.


title: Pronoia

text: Pronoia (monikko "pronoiai") oli Bysantin valtakunnassa käytetty järjestelmä, jossa keisari lahjoitti ylimystölle maa-alueita, joita nämä saivat sen jälkeen verottaa. Järjestelmä kehittyi 1000-luvulla ja muistutti jossain määrin Länsi-Euroopan feodalismia.


title: Fiat Aviazione

text: Fiat Aviazione oli italialainen 1900-luvun alkupuolella perustettu lentokoneita kehittänyt ja valmistanut yhtiö. Se sulautettiin vuonna 1969 Aeritalia -yhtiöön.


title: Fiat Aviazione

text: Vuonna 1908 perustettu yritys aloitti toimintansa osana Fiatin autotehdasta valmistaen lentokonemoottoreita, enimmäkseen Fiat A-12-tyyppiä, jota käytettiin mm. Suomen ilmavoimien Breguet 14-koneissa. Toiminta laajeni vuonna 1914 käsittämään lentokoneiden valmistuksen, tätä varten rakennettiin oma lentokonetehdas Torinoon. Yritys sai nimen S.I.A., "Società Italiana Aviazione". Tehtaassa valmistettiin ensimmäisen maailmansodan aikana useita konetyyppejä Italian armeijan ilmavoimien, "Corpo Aeronautico Militare"n käyttöön.Ensimmäisen maailmansodan jälkeen vuonna 1918 S.I.A. sulautui emoyhtiöönsä Fiatiin ja nimettiin Fiat Aviazioneksi. Pääsuunnittelijaksi nimitettiin insinööri Celestino Rosatelli. Rosatellin johdolla Fiat Aviazione kasvoi nopeasti merkittäväksi lentokonevalmistajaksi. Yhtiöön liittyi 1930-luvulla tytäryhtiöiksi mm. CMASA (Costruzioni Meccaniche Aeronautiche SA) ja CANSA (Costruzioni Aeronautiche Novaresi SA). Vuonna 1923 perustettu "Regia Aeronautica", Italian ilmavoimat, oli yksi suurimmista Fiat Aviazionen asiakkaista. Vuonna 1931 yhtiöön liittyi nuori insinööri Giuseppe Gabrielli, Fiat Aviazionen tuleva pääsuunnittelija. Hänen johdollaan siirryttiin 1930-luvun puolivälin jälkeen Rosatellin edustaman vanhan koulukunnan lentokoneista nopeisiin, kokometallirakenteisiin koneisiin.


title: Fiat Aviazione

text: Toinen maailmansota kiihdytti Fiatin tuotannon ja suunnittelun huippuunsa. Italian ilmavoimien käyttämiä tyyppejä olivat mm. Fiat CR.42- ja G.50-hävittäjät sekä Fiat G.12-kuljetuskone. Vuonna 1943 tapahtunut Italian irrottautuminen sodasta ei vaikuttanut tuotantoon, pääosin pohjois-Italiassa sijainneet Fiat Aviazionen tehtaat jatkoivat koneiden valmistusta, nyt Repubblica Sociale Italianan ilmavoimien, "Aeronautica Nazionale Repubblicana"n käyttöön. Pääosin tehdasta työllisti Fiat G.50:n seuraajan, Fiat G.55:n valmistus. Vuosina 1944-1945 liittoutuneiden pommitukset hidastivat toimintaa, erityisesti Torinossa, jossa sijainnut Fiatin tärkein tehdas tuhoutui lähes täysin 25. huhtikuuta 1944. Liittoutuneiden miehittäessä pohjois-Italian 1945, Fiat Aviazionen lentokonetuotanto keskeytyi alkaakseen seuraavana vuonna uudestaan.


title: Fiat Aviazione

text: Vuonna 1946 toiminta jatkui Gabriellin jatkaessa yhtiön pääsuunnittelijana. Sotilaskoneiden tarpeen vähennyttyä tehdas valmisti 1940-luvun loppupuolella kuljetus- ja koulutuskoneita. Vuonna 1951 Fiatin ensimmäinen suihkuharjoituskone, Fiat G.80, tuli tuotantoon. 1954 Gabriellin suunnittelema Fiat G.91-hävittäjäpommittaja voitti NATO:n järjestämän suunnittelukilpailun uudesta hävittäjätyypistä. G.91:n valmistus työllisti yhtiön tehtaat vuoteen 1972 asti. Yhtiön lisenssillä valmistamia lentokonetyyppejä olivat de Havilland Vampire, F-86 Sabre sekä F-104 Starfighter. Vuodesta 1969 eteenpäin Fiat Aviazione, IRI-Finmeccanica, Aerferi sekä Salmoiraghi muodostivat uuden suuryhtiön, jonka nimeksi tuli Aeritalia.


title: Sa’d al-Abdullah al-Salim al-Sabah

text: Šeikki Sa’d al-Abdullah al-Salim al-Sabah (kirjoitetaan joskus myös muodossa Saad al-Abdullah al-Sabah, arabiaksi سعد العبد الله السالم الصباح, s. 1930 – k. 13. toukokuuta 2008, Kuwaitin kaupunki) oli Kuwaitin valtionpäämies, emiiri, joka hallitsi maata kymmenen päivän ajan tammikuussa 2006. Kuwaitin hallitus tunnusti, vallanperimysjärjestyksen mukaisesti, šeikki, kruununprinssi Sa’d al-Abdullah al-Salim al-Sabahin emiiriksi 15. tammikuuta 2006, kaukaisen serkkunsa, edellisen valtionpäämiehen šeikki Jabir al-Ahmad al-Sabahin kuoltua.


title: Sa’d al-Abdullah al-Salim al-Sabah

text: Kuwaitissa monarkin asema on vaihtunut hallitsijasuvun kahden sukuhaaran, al-Jabirien ja al-Salimien kesken jo vuosisadan verran, šeikki Salim I:n seurattua veljeään Jabir II:sta hallitsijana vuonna 1917. Vuorotteleva vallanperimysjärjestys pohjautuu suvun sisäiseen sopimukseen, joka virallistetaan kruununperillisen nimittämisellä kilpailevasta sukuhaarasta ja sillä että kruununprinssi pääsääntöisesti toimii ministerineuvoston puheenjohtajana eli pääministerinä.


title: Sa’d al-Abdullah al-Salim al-Sabah

text: Sa’d al-Abdullah al-Salim al-Sabah oli maansa pääministerinä, asemassa joka pääsääntöisesti kuuluu kruununprinssille, helmikuusta 1978 heinäkuuhun 2003 asti, jolloin tehtävä siirtyi silloisen emiirin velipuolelle ja Sa’din kaukaiselle serkulle Sabah al-Ahmad al-Jabir al-Sabahille. Šeikki on kärsinyt paksusuolivaivoista ja on saanut syöpähoitoa. Jabir al-Ahmad al-Sabahin hautajaisiin 7. tammikuuta 2006 hän osallistui pyörätuolissa.


title: Sa’d al-Abdullah al-Salim al-Sabah

text:
Terveydentilansa johdosta 23. tammikuuta šeikki Sa’d suostui hallitsijasuvun keskuudessa käytyjen neuvottelujen tuloksena luopuvansa monarkin asemasta, vain runsas viikko valtaantulonsa jälkeen. Juuri hetkeä ennen virallisen vallasta luopumiskirjeen saapumista, 24. tammikuuta Kuwaitin parlamentti päätti erottaa Sa’din valtionpäämiehen asemasta, jolloin uudeksi valtionpäämieheksi nousi pääministeri, šeikki Sabah al-Ahmad al-Jabir al-Sabah, joka on edesmenneen emiirin velipuoli ja emiiri Sa’din kaukainen serkku.
Sa’d al-Abdullah al-Salim al-Sabahin äiti oli alun perin itäafrikkalainen


title: Sabah al-Ahmad al-Jabir al-Sabah

text: Sabah IV al-Ahmad al-Jabir al-Sabah (, s. 1929) on Kuwaitin nykyinen emiiri ja entinen pääministeri. Hän on edesmenneen emiirin Jabir al-Ahmad al-Jabir al-Sabahin veli, joka valitsi hänet pääministeriksi heinäkuussa 2003 silloisen kruununprinssi Sa’d al-Abdullah al-Salim al-Sabahin tilalle. Hän oli aiemmin maansa ulkoministerinä 25 vuotta vuosina 1978–2003 olleen yksi maailman pisimpään ulkoministerinä toimineista poliitikoista.


title: Sabah al-Ahmad al-Jabir al-Sabah

text: Sa’d al-Abdullah al-Salim al-Sabah tuli valituksi uudeksi emiiriksi 15. tammikuuta 2006, mutta luopui tehtävästään terveyssyistä 23. tammikuuta. Seuraavana päivänä Kuwaitin hallitus erotti hänet tehtävästään ja ehdotti šeikki Sabahia uudeksi emiiriksi. Virallinen valinta tapahtui 29. tammikuuta.


title: Afrikan sarven ruokakriisit

text: Afrikan sarven ruokakriisillä tarkoitetaan nälänhätää, joka vaikuttaa laajasti neljässä maassa Afrikan sarven alueella: Somaliassa, Keniassa, Djiboutissa ja Etiopiassa. Alueen ilmastolle ovat tyypillisiä ajoittain toistuvat kuivuuskaudet, ja konfliktien aikana kuivuus johtaa nälänhätään. Nälänhädät ovat koetelleet aluetta esimerkiksi Etiopiassa 1973 ja 1984 ja Somaliassa 1992-1993. Vuoden 2011 kuivuus vaikutti Afrikan sarven alueella 13 miljoonan ihmisen elämään, ja yksin Somaliassa nälänhätä surmasi 258 000 henkeä.


title: Afrikan sarven ruokakriisit

text: Yhdistyneiden kansakuntien elintarvike- ja maatalousjärjestö FAO arvioi 6. tammikuuta 2006, että yli 11 miljoonaa ihmistä uhkasi kuivuuden aiheuttama nälänhätä. Vuoden 2006 alussa Afrikan sarvi oli ollut vailla kunnon sateita kolme vuotta ja kuivuus oli muuttumassa vakavaksi nälänhädäksi. YK:n mukaan 6 miljoonaa ihmistä oli vaarassa kuolla nälkään, ja yhteensä ravinnonpuute uhkasi 11 miljoonaa ihmistä. Tilanne oli pahin Somaliassa.


title: Afrikan sarven ruokakriisit

text: Kuivuutta ei yksin pidetä kriisien syynä. Myös poliittisen järjestelmän kehittymättömyys estää jakamasta ruokaa tasaisesti. Ruokaa, myös ulkomaista ruoka-apua on ryöstelty ja myyty kiskurihinnoilla, ja jaettu epätasaisesti. Jotkut tahot ovat vähentäneet apuaan ryöstelyn takia.


title: Afrikan sarven ruokakriisit

text: Aiemmin kehittyvien maiden nälänhätään vaikutti ruokaviljelmien muuttaminen kaupalliseen käyttöön esimerkiksi tupakan tuotantoon. Tuolloin nälkää torjuttiin suurten viljantuottajamaiden ylijäämäviljalla.


title: Afrikan sarven ruokakriisit

text: Nälkä uhkaa yhä useampia. Afrikan sarvessa valtiot ovat hajanaisia, eivätkä pysty järjestämään ruokahuoltoa. Alueelta puuttuvat kansalliset hyvin järjestäytyneet avustusjärjestöt, minkä vuoksi avunsaanti on yhä enemmän kansainvälisten avustusjärjestöjen varassa. Riski, että apu ei saavu ajoissa sitä tarvitseville alueille on suuri.


title: Afrikan sarven ruokakriisit

text: Maailman ruokajärjestö WFP:n mukaan lähes 15 miljoonaa Afrikan sarven asukasta uhkasi nälänhätä vuonna 2008. Afrikan sarven satotilannetta heikensi pitkä kuivuus ja rankkasateiden uhka. Somalian, Etiopian, Djiboutin, Kenian ja Ugandan asukkaat tarvitsivat 254 miljoonan euron edestä viljaa. Somaliassa miljoona ihmistä oli jäämässä kokonaan viljatta elokuussa 2008, koska WFP:llä oli vaikeuksia järjestää kuljetuksia merirosvojen takia. Avustuslaivat tarvitsevat laivastosuojaa päästäkseen perille.


title: Afrikan sarven ruokakriisit

text: Myös Etiopian ruokatilanne heikentyi vuonna 2008. Keväällä arvioitiin, että ruoka-apua tarvittiin välittömästi 2,2 miljoonalle ihmiselle. Vuoden loppua kohden avuntarvitsijoiden määrä kasvoi 6,2 miljoonaan. Keniassa nälkiintyminen uhkasi 1,2 miljoonaa, Ugandassa satoja tuhansia ja Djiboutissa kymmeniä tuhansia ihmisiä. Myös Eritreassa ruokatilanne heikkeni.


title: Afrikan sarven ruokakriisit

text: YK:n lastenjärjestö Unicef ilmoitti syyskuun alussa 2008, että avustusten viivästymisen vuoksi nälänhätä uhkasi kolmea miljoonaa lasta.


title: Afrikan sarven ruokakriisit

text: Toukokuussa 2008 ruokamellakoita oli Somalian pääkaupungissa Mogadishussa, jossa maan väliaikainen hallitus joutui puuttumaan niihin etiopialaisten joukkojen avustamana sotilaallisesti.


title: Euroopan demokraattinen puolue

text: Euroopan demokraattinen puolue (EDP) on keskustalainen europuolue, joka ajaa voimakasta integraatiota. Euroopan parlamentissa puolue kuuluu Euroopan liberaalidemokraattien liiton ryhmään.


title: Euroopan demokraattinen puolue

text: Euroopan demokraattinen puolue perustettiin vuonna 2004 vastauksena nousevaan euroskeptikkojen kannatukseen. Puolueen johtajat ovat ranskalainen François Bayrou ja italialainen Francesco Rutelli.


title: Palomaresin lento-onnettomuus

text: Palomaresin lento-onnettomuus oli Yhdysvaltain ilmavoimien B-52 Stratofortress -pommikoneen ja KC-135 Stratotankerin yhteentörmäys 17. tammikuuta 1966 Välimerellä lähellä Espanjan rannikkoa.


title: Palomaresin lento-onnettomuus

text: Yhdysvaltain ilmavoimien B-52 Stratofortress -pommikone valmistautui ilmatankkaukseen KC-135 Stratotankerin kanssa lähellä Cuevas del Almanzoran kuntaan kuuluvaa Palomaresin kalastajakylää Almerían maakunnassa. Pommikoneen lähestyessä tankkeria se törmäsi päin tankkauspuomia, jolloin pommikoneen yläosa repesi. Pommikone syttyi tuleen ja alkoi syöksyä mereen hajoten samalla kappaleiksi. Miehistön seitsemästä jäsenestä neljä onnistui pelastautumaan heittoistuimilla. Stratotankerin polttoainekuorma räjähti, ja koneen koko nelihenkinen miehistö menehtyi. Koneiden romut levisivät yli kahdensadan neliökilometrin alueelle.


title: Palomaresin lento-onnettomuus

text: B-52:n aseistuksena oli neljä vetypommia. Kaksi pommeista putosi maahan ilman laskuvarjon avautumista Palomaresin kylään ja niiden perinteinen räjähdysainelataus räjähti levittäen plutoniumia ympäristöön. Kukaan kylän 1 500 asukkaasta ei loukkaantunut, mutta pommit levittivät plutoniumia 226 hehtaarin alueelle. Palomaresin pelloilta kaivettiin noin 1 400 tonnia plutoniumin saastuttamaa maata ja kasvillisuutta, jotka lähetettiin Etelä-Carolinaan, ydinaselaboratorion ongelmajätealueelle.


title: Palomaresin lento-onnettomuus

text: Yksi pommeista putosi laskuvarjo osittain auenneena mereen. Pommin löysi pienoissukellusvene "Alvin" kahden kuukauden kuluttua noin kahdeksan kilometrin päästä rannikolta 869 metrin syvyydestä. Pommi onnistuttiin nostamaan 7. huhtikuuta 1966 kauko-ohjattavan laitteen avulla. Neljäs pommeista leijui ilman suuria vaurioita maahan laskuvarjon varassa ja löytyi kuivasta joenuomasta.


title: Palomaresin lento-onnettomuus

text: Lokakuussa 2006 Espanjan viranomaiset raportoivat mitanneensa normaalia korkeampia säteilyarvoja Palomaresin etanoista. Jos jatkotutkimuksissa maan alta löydetään vaarallisia määriä plutoniumia, saattaa tiedossa olla mittava puhdistusoperaatio.


Vihreät / Euroopan vapaa allianssi -ryhmä (Greens/EFA) on vuonna 1999 perustettu Euroopan parlamentissa toimiva ryhmä. Siihen kuuluvat Euroopan vihreä puolue ja Euroopan vapaa allianssi. Suomesta jäsenenä ovat Vihreän liiton euroedustajat.


title: Vihreät / Euroopan vapaa allianssi -ryhmä

text: Vuoden 2004 europarlamenttivaalien jälkeen ryhmässä oli 42 europarlamentaarikkoa 13 maasta. Vuoden 2009 vaaleissa ryhmän koko kasvoi 55:een, joista 46 oli vihreiden edustajia. Vuoden 2009 vaalien jälkeen myös Ruotsin Piratpartietin Christian Engström liittyi ryhmään. Vuoden 2014 vaalien jälkeen ryhmän koko on 50 edustajaa.


text: Ryhmän puheenjohtajina toimivat vuosina 2014–2016 Rebecca Harms ja Philippe Lamberts.


text: Kaudella 2014–2019 parlamenttiryhmään kuuluu 50 edustajaa 17 eri maasta:


title: Euroopan vapaa allianssi

text: Euroopan vapaa allianssi (EFA) on europuolue. Se koostuu Euroopan vähemmistökansallisuuksien ja maakuntapuolueiden edustajista, jotka ajavat itsenäisyyttä tai suurempaa itsehallintoa äänestäjilleen. Euroopan vapaa allianssi perustettiin nationalististen puolueiden liitoksi vuonna 1979 ja siitä tuli yksi ensimmäisistä europuolueista vuonna 2004. Puolueeseen kuuluu 40 jäsentä 16 eri EU maasta. Euroopan vapaan allianssin jäsenpuolueista kuusi on parlamentissa ja niillä on yhteensä seitsemän kansanedustajaa. Puolueen mukaan se ajaa muun muassa ydinvoiman vastaisuutta, ihmisoikeuksia, kestävää kehitystä ja kielien ja kulttuurien suojelemista Euroopassa.


title: Euroopan sosialidemokraattinen puolue

text: Euroopan sosialidemokraattinen puolue (ESP; , PES) on europuolue, joka kokoaa yhteen Euroopan unionin jäsenmaiden sosiaalidemokraattiset puolueet. Puolueen muodostama europarlamenttiryhmä on Euroopan parlamentin toiseksi suurin (vaalit 2009). Puolue kuuluu perinteiseen uudistuksia kannattavaan vasemmistoon, ja siksi vihreät ovat sille luonnollisia yhteistyökumppaneita. Eurooppalaisen perinteen mukaisesti puolue voisi osallistua tilanteen mukaan joko keskustan tai oikeiston puolueiden kanssa enemmistön muodostamiseen. Kuitenkin puolue pysyy hyvin varauksellisena Euroopan vasemmiston ja entisten kommunistien suhteen. ESP on myös jäsenenä Sosialistisessa internationaalissa.


title: Euroopan sosialidemokraattinen puolue

text: Puolueen nykyinen puheenjohtaja on Poul Nyrup Rasmussen joka edustaa tanskalaisia sosialidemokraatteja. Puoleen jäsenet ovat läsnä kaikissa keskeisissä eurooppalaisissa instituutioissa; Euroopan parlamentissa, Komissiossa, Euroopan unionin neuvostossa, Eurooppa-neuvostossa ja Alueiden neuvostossa.


title: Euroopan sosialidemokraattinen puolue

text: Keski-Euroopan viidentoista maan puolueet olivat ennen vuotta 2004 ESP:n liitännäisjäseniä ja viisi muuta oli tarkkailijajäseniä. Nyt nämä viisitoista ovat tulleet maansa liittymisen myötä vuonna 2004 täysjäseniksi ja viisi tarkkailijajäsentä ovat tulleet liitännäisjäseniksi.


title: Euroopan sosialidemokraattinen puolue

text: ESP on jäsenenä Sosialistisessa internationaalissa. Sillä on myös oma nuorisojärjestönsä (ECOSY), kuten myös oma naisorganisaationsa. Puolue on ollut tukemassa Edistyksellisen globaalin foorumin muodostamista.


title: Euroopan sosialidemokraattinen puolue

text: Euroopassa on ollut sosialistisia-, sosiaalidemokraattisia- tai työväenpuolueita aina 1800-luvun puolivälistä alkaen. Niillä on aina ollut läheistä yhteistyötä keskenään. Näin on ollut jo virallisestikin yli sata vuotta, sillä ensimmäinen Sosialistisen internationaalin (tosi-asiassa täysin eurooppalainen) kokous pidettiin Haagissa elokuussa vuonna 1904.


title: Euroopan sosialidemokraattinen puolue

text: Kun joissakin maissa on ollut vallalla totalitaristinen järjestelmä, kansainväliset suhteet eri maiden välillä ovat mahdollistaneet sosialistisen solidaarisuuden toiminnan. Näin muun muassa Ranskan vasemmisto avusti espanjalaisia salaisesti heidän sisällissotansa aikana tai ruotsalaiset sosialidemokraatit vastaanottivat saksalaisia ja itävaltalaisia, jota taistelivat natsismia vastaan. Ranskan sosialistit avustivat esimerkiksi Espanjan, Portugalin ja Kreikan veljespuolueiden uudelleenorganisointia 1960- ja 1970-luvuilla.


title: Euroopan sosialidemokraattinen puolue

text: Sosiaalidemokraatit kokevat Euroopan muuna kuin pelkkänä laajana markkina-alueena, jolla ei ole mitään sääntöjä tai säätelyä. Jo pitkään työväenliikkeen ja sosialidemokratian kansainvälisyys on johdattanut eurooppalaisen vasemmiston muodostamaan hallituksia, jotka ovat käytännössä dominoineet Euroopan poliittista karttaa jo pitkälti yli puoli vuosisataa. Tämä dominanssi näkyy selvimmin hyvinvointivaltiona.


title: Euroopan sosialidemokraattinen puolue

text: Euroopan vasemmiston erityispiirre on erilaisuus. Britanniassa työläisten ammattiliitot ovat luoneet puolueen edustamaan itseään. Saksassa ja Skandinaviassa sosialidemokraattiset puolueet ovat luoneet laajan rakenteellisen kokonaisuuden, jonka avulla ne ovat puolustaneet työläisten oikeuksia yhteiskunnassa. Ranskassa ja Välimeren maissa sosialisteilla ja ammattiliitoilla taas ei ole ollut koskaan kovin voimakkaita keskinäisiä siteitä.


title: Euroopan sosialidemokraattinen puolue

text: Itäisessä Euroopassa nykyiset puolueet ovat joko aiempien, toista maailmansotaa edeltäneiden sosiaalidemokraattisten puolueiden perillisiä tai sitten stalinistisen neuvostoajan puolueiden perillisiä. Todellisuudessa se demokraattinen perinne, jonka nähtiin ilmaisevan itseään Berliinissä, Puolassa, Unkarissa ja Tšekkoslovakiassa vuosina 1948–1981 oli saanut vaikutteensa 1800-luvun jälkipuoliskon dynaamisesta työväenliikkeestä. Useasti Euroopan itäisissä osissa sosialistiset ja sosialidemokraattiset puolueet ovat selvästi erillisiä. Näin sosialistiset puolueet yhdistyivät toisen maailmansodan jälkeen kommunististen puolueiden kanssa, kun taas sosialidemokraattiset puolueet joutuivat toimimaan maan alla. Tämä maltillisen vasemmiston erottautuminen meni hyvinkin pitkälle, sillä esimerkiksi Unkarissa sosiaalidemokraattista puoluetta kutsutaan ”liberaaliksi vasemmistoksi” (SzDSz).


title: Euroopan sosialidemokraattinen puolue

text: ESP:n edeltäjän, Sosialistipuolueiden liiton puheenjohtajana toimi saksalainen Wilhelm Dröscher. Ranskalla oli kuitenkin varsin huomattava asema liiton sisällä. Perustamisestaan lähtien liitto työskenteli yhteisen ohjelman rakentamiseksi, ja tämän sopimuksen tarkoituksena oli olla sosialistipuolueiden yhteisenä perustana vuoden 1979 eurovaaleihin mentäessä. Ranskalainen Michel Rocard laati muun muassa ohjelman taloudellisen osan.


title: Euroopan sosialidemokraattinen puolue

text:
Sosialistit taistelivat 1980-luvulla thatcherismia vastaan. Ilmiö oli kehittynyt Britanniassa, ja sillä oli vaikutuksia muissakin maissa. Aika kuitenkin kului ja sopeutumattomuus ja tyytymättömyys toimintaan, jonka puitteina oli vain eräänlainen koordinointi, tuli ilmi. Vasemmiston voitto Eurooppa-vaaleissa sai aikaan Euroopan parlamentin ensimmäisen poliittisen ryhmän muotoutumisen.
Vuosina 1989–1990 kehitys kiihdytti vauhtiaan ja sosialistit halusivat olla kehityksessä mukana. Berliinin muurin sortuminen, Saksan yhdistyminen, neuvostoblokin mureneminen, joka poisti totalitaarisen hallinnon Keski- ja Itä-Euroopasta, johdattivat sosialistit katsomaan kauaksi eteenpäin. Euroopan yhtenäisyyden lujittaminen, joka ei ollut vielä kuin taloudellista, tuli keskeiseksi tavoitteeksi.


title: Euroopan sosialidemokraattinen puolue

text: Euroopan sosialistit ovat tänään silti enemmän hajallaan kuin koskaan historiassaan. Näin on ollut jo 1990-luvulta alkaen. Eurooppalaisen sosialidemokratian suuntautumisen vaihtoehdot ovat kiteytyneet kahdessa keskeisessä vaikuttajassa Tony Blairissä ja Lionel Jospinissä. Blair on puolustanut Gerhard Schröderin kanssa politiikan avaamista niin sanotulle kolmannen vaihtoehdolle [The third way, Der Neue Mittel), ja Jospin on taistellut perinteisemmän sosialismin puolesta, joka on puolustanut valtion roolia ja eritoten julkisten palveluiden ylläpitämistä sekä poliittista ja sosiaalista Eurooppaa.


title: Euroopan sosialidemokraattinen puolue

text: Linjajako tuli esille selvästi vuoden 1999 eurovaaleissa, kun ESP:n yhteisen ohjelmajulistuksen hyväksymisestä huolimatta Englannin ja Saksan johtajat julkaisivat muutamaa viikkoa aiemmin ohjelmajulistuksen nimeltä ”Uusi keskusta”. Tässä nokittelussa Ranska turvautuu pääsääntöisesti Etelä-Euroopan maihin sekä Belgian sosialistien tukeen, kun taas britit ja saksalaiset ovat turvautuneet erityisesti kommunismin ikeestä vapautuneisiin maihin.


title: Euroopan sosialidemokraattinen puolue

text: Brysselissä pidetyssä vuoden 2004 ESP:n puoluekokouksessa oli ensimmäisen kerran järjestön historiassa kaksi ehdokasta. Tanskalainen Poul Nyrup Rasmussen oli ranskalaisten taktinen kandidaattiehdokas, ja ranskalaiset toivoivat ESP:n olevan todellinen eurooppalaisen puolue, joka olisi etulinjassa ajamassa eurooppalaista integraatiota. Italialainen Giuliano Amato oli niin sanottu virallinen ehdokas, joka oli saanut vetäytyvän puheenjohtajan, brittien Robin Cookin, tuen. Häntä tukivat keskeisesti sekä Englannin työväenpuolue että Saksan SPD. Lopullisessa äänestyksessä Poul Nyrup Rasmussen voitti äänestyksen yhden äänen erolla.


title: Euroopan sosialidemokraattinen puolue

text: ESP on 28 jäsenjärjestön yhteisö, ja se edustaa 25 Unionin jäsenmaata, ja lisäksi mukana on myös Norja. Ajankohtainen ongelma on ja jäsenten mielipiteitä jakaa kysymys Euroopan unionin perustuslaista. Ranskan ja Alankomaiden kansanäänestykset ja ”ei”-äänten voitto niissä molemmissa, ovat antaneet niin sanotuille euroskeptikoille lisää voimia, ja näin on erityisesti vasemmiston piirissä.


title: Euroopan sosialidemokraattinen puolue

text: Kuilu taloudellisen liberalismin eli niin sanotun sosiaaliliberalismin hyväksyvän ”keskustasosialismin” ja perinteisemmän vasemmistolaisen sosialismin välillä on kuitenkin jatkuvasti kasvanut. Esimerkiksi Saksassa johtava sosialidemokraatti ja historioitsija Oscar Lafontaine erosi puolueesta ja yrittää koota uutta puoluetta, joka olisi SPD:stä vasemmalle ja kannattaisi niin sanottuja perinteisiä vasemmistolaisia arvoja.


title: Euroopan vasemmistopuolue

text: Euroopan vasemmistopuolue on radikaali vasemmistolainen europuolue. Euroopan parlamentissa sen jäsenpuolueiden edustajat kuuluvat GUE-NGL-parlamenttiryhmään.


title: Euroopan vasemmistopuolue

text: Euroopan vasemmistopuolue perustettiin 8. toukokuuta 2004. Puolueen perustaminen kävi ajankohtaiseksi lähestyvien europarlamenttivaalien johdosta. Uudenlaista yhteistyötä vasemmistopuolueiden kesken oli valmisteltu erilaisissa tapaamisissa jo vuosia. Uuden puolueen perustaminen kuitenkin jakoi Euroopan vasemmistoa, sillä osa GUE/NGL:n keskeisistä puolueista ei halunnut siihen liittyä. Erimielisyyksiä puolueiden välillä on syntynyt mm. siitä, tulisiko puolueen toimia vain Euroopan unionin alueella. Puolue piti ensimmäisen yleiskokouksensa 30. lokakuuta 2005 Ateenassa.


title: Euroopan vasemmistopuolue

text: Euroopan vasemmistopuoluetta johtaa saksalainen Gregor Gysi, joka edustaa Saksan Vasemmisto ("Die Linke") -puoluetta. Vasemmistoliitto ja Suomen kommunistinen puolue liittyivät jäseniksi Geneven kokouksessa lokakuussa 2009.


title: Euroopan vasemmistopuolue

text: Lähteet:


Pohjoismaiden vihreän vasemmiston liitto (NGLA) on pohjoismainen vasemmistolainen punavihreiden puolueiden liittouma, joka perustettiin 1. helmikuuta 2004 Reykjavíkissä.
NGLA:n jäsenten edustajat kuuluvat GUE/NGL-ryhmään Euroopan parlamentissa. NGLA:n puolueet osallistuvat Uuden eurooppalaisen vasemmistofoorumin tapaamisiin. NGLA:n puolueista vain Suomen Vasemmistoliitto kuuluu Euroopan vasemmistopuolueeseen.


title: Suomen Purjelaivasäätiö

text: Suomen Purjelaivasäätiö (Sail Training Association Finland, STAF) on vapaaehtoistyöhön perustuva organisaatio, joka järjestää purjehduksia erityisesti nuorille. Säätiö perustettiin 1973, mutta sen toiminnan juuret ulottuvat 1940-luvulla toimineeseen Laivastoliittoon.STAF on kansainvälisen Sail Training International järjestön perustajajäsen nro 5. Säätiön neljänkymmenen toimintavuoden aikana on nuorisotyön toiminnan painopiste siirtynyt kohti kuntouttavaa ja nuorison kasvua tukevaa toimintaa.


title: Suomen Purjelaivasäätiö

text: Vuonna 1992 valmistui säätiön lippulaiva kuunari Helena, joka on saanut julkisuutta Suomen Joutsenen reittejä purjehtiessaan. Talven 2005-2006 aikana Helena purjehtii Joutsenen viidennen matkan vastapäivään Etelä-Amerikan ympäri. Kuunari Helena peruskorjattiin vuonna 2012, purjehdittuaan n.560 000 merimailia kahdessakymmenessä vuodessa. Suomen Purjelaivasäätiö hankki vuoden 2011 lopulla omistukseensa Nautor Swan 65 SY Vahine ketsin, jonka päätarkoituksena on jatkossa vastata talvitoiminnasta mm. Karibian vesillä.


title: Uuras

text: Uuras (, ) on Venäjän Leningradin alueen Viipurin piirissä sijaitseva satamakaupunki, kaupunkikunta, satama, rautatieasema ja saari. Uuras sijaitsee Viipurinlahden keskiosassa, Viipurin sisääntuloväylän varrella noin 15 km Viipurin kaupungista lounaaseen. Uuras on nykyisin tärkeä öljy-, hiili- ja rahtisatama ja rajavartioston tukikohta. Saareen pääsee nykyisin siltaa pitkin autolla, eikä kulkemista saarella ole juurikaan rajoitettu.


title: Uuras

text: Välittömästi Uuraansaaren luoteispuolella sijaitsee Ravansaari (), joka on ollut kauan osa satamayhdyskuntaa.


title: Uuras

text: Uuraan kaupungin asukasluku oli vain 1 244 vuoden 2010 väestönlaskussa. Se oli yksi Venäjän vähäväkisimmistä kaupungeista.


title: Uuras

text: Uuraan venäjankielinen nimi oli ruots. Trångsund (ven. kyrill. Тронгзунд), kunnes talvisodan loppuvaiheessa kaatuneen Neuvostoliiton sankarin, konekiväärimies Kuzma Vysotskin mukaan nimettiin Vysotskiksi 1948.


title: Uuras

text:
Ruotsin kuningas Kustaa Vaasa merkitytti rannikon voudeilla karikkoisen laivaväylän 1559.
1640-luvulla Uuraaseen sijoitettiin varsinainen tullikonttori ja satama alistettiin Viipurin hallintaan. Näihin aikoihin Uuraaseen oli noussut suuria terva- ja puutavaravarastoja. Tärkein tuontiartikkeli oli suola ja Viipurin oli pystyttävä tyydyttämään koko läänin suolantarve.


title: Uuras

text: Viipurin alue joutui Venäjän haltuun Uudenkaupungin rauhassa 1721 ja Uuraansaareen rakennettiin Viipuria suojaava Trångsundin linnoitus.


title: Uuras

text: Suomen suuriruhtinaskunnassa Uuraansalmen ympäröimät saariyhdyskunnat kasvoivat 1800-luvun puolivälistä voimakkaasti, sillä satamatyöt, muun muassa ruoppaus ja aallonmurtajien rakennus, vaativat paljon työvoimaa. Vilkkaaseen Uuraan satamaan saapui alankomaisia, saksalaisia, virolaisia ja venäläisiä laivoja omien laivojen lisäksi. Laivalaiturista tuli Uuraan asukkaille luonteva kohtauspaikka.


title: Uuras

text: Baltian laivaston suuret linjalaivat saapuivat vuosittain läheiselle Teikarinselälle sotaharjoituksiin ja tarvitsivat muonatäydennystä, ja Uuras oli luonteva paikka sitä tarjoamaan. Juomavesi kuljetettiin aluksi vesijaaloilla. Tapolanlahden rantaan paalutettiin 1 050 metriä pitkä laituri.


title: Uuras

text: Suurimmat Viipuriin saapuvat laivat jäivät matalan veden aikana Uuraaseen, sillä Viipurin satamaväylä oli 6–6,5 kyynärän syvyinen.


title: Uuras

text: Puutavara tuli Uuraaseen 1920-luvulle saakka sellaisenaan, ja siellä se vasta sahattiin Britannian (jalassa 12 tuumaa) tai Ranskan mittoihin (jalassa 13 tuumaa). Katkaistu tavara leimattiin Britanniaan menevissä punavärillä, Ranskaan menevissä mustalla. Sekundalaatu merkittiin sinisellä. Myöhemmin sahat alkoivat toimittaa valmiiksi mitattua puutavaraa.


title: Uuras

text: Vuonna 1926 Uuraaseen rakennettiin haararata Viipurin–Koiviston rautatieltä.


title: Uuras

text: Vuoden 1930 väestönlaskennassa Uuraassa oli 5 624 asukasta, joista 5 526 oli suomenkielisiä, 62 ruotsinkielisiä ja 36 muunkielisiä. Uuras ja sen lähisaaret liitettiin Johanneksen kunnasta Viipurin kaupunkiin vuonna 1932. Uuras oli Viipurin kaupunkiin kuulunut ulkosatama, joka sijaitsi eksklaavina erillään kaupungin muusta alueesta.


title: Uuras

text: Uuras oli luovutettava Neuvostoliitolle talvisodan päättäneessä Moskovan rauhassa 1940. Jatkosodassa Suomen asevoimat valtasivat Uuraan 1941, mutta joutuivat vetäytymään puna-armeijan suorittamassa Viipurin-Petroskoin operaatiossa 1944.


title: Ådne Søndrål

text: Ådne Søndrål (s. 10. toukokuuta 1971 Notodden, Norja) on norjalainen pikaluistelija.


title: Ådne Søndrål

text: Søndrål pärjäsi erityisesti 1 000 ja 1 500 metrin matkoilla vaikka aloittikin uransa yleisluistelijana ja voitti juniorien MM-hopeaa 1990. Vielä Albertvillen 1992 talviolympialaisissa hän jäi 1 500 metrillä hopealle maanmiehensä Johann Olav Kossin takana, mutta 1998 Naganossa hän saavutti matkalla olympiakultaa uudella maailmanennätysajalla 1.47,87. Huippukunnossa ollut Søndrål joutui kuitenkin jättämään kisat kesken sairastuttuaan flunssaan. Vielä 2002 Salt Lake Cityssä hän saavutti 1 500 metrillä pronssia.


title: Ådne Søndrål

text: Søndrål voitti matkakohtaisissa MM-kisoissa kultaa 1 000 metrillä vuosina 1997 ja 2000 sekä 1 500 metrillä vuosina 1998 ja 2001. Lisäksi hän saavutti matkakohtaisista MM-kisoista lukuisia hopeamitaleita, kaikkiaan 10 MM-mitalia.


title: Ådne Søndrål

text: Pikaluistelun maailmancupissa Søndrål voitti 30 osakilpailua. Salt Lake Cityn kisoissa hänet valittiin Kansainväliseen olympiakomiteaan.


title: Maria Bagrationi

text: Maria Bagrationi (n. 1050 – vuoden 1103 jälkeen) oli Bysantin keisarinna. Hän oli Georgian kuninkaan Bagrat IV:n tytär ja Bysantin keisari Mikael VII:n ja Nikeforos III:n vaimo. Häntä kutsutaan joskus myös nimellä Alanian Maria. Hänen syntymänimensä oli Martha. Maria oli tunnettu kauneudestaan ja siitä, että hän rahoitti monien luostareiden rakentamisen.


title: Maria Bagrationi

text: Maria lähetettiin vuonna 1056 Konstantinopoliin, jossa hänet kasvatettiin keisarinna Theodoran suojeluksessa. Vuonna 1065 Maria meni naimisiin keisari Konstantinos X:n pojan Mikaelin kanssa. Mikaelista tuli keisari vuonna 1067, mutta hänet syrjäytti Nikeforos III vuonna 1078. Maria lupautui menemään naimisiin Nikeforoksen kanssa, jos tämä vuorostaan antaisi Marian ja Mikaelin pojan Konstantinoksen seurata häntä valtaistuimella. Nikeforos ei kuitankaan pitänyt kiinni lupauksestaan. Maria liittyi tämän jälkeen Aleksios Komnenoksen ja tämän veljen Isaakin suunnittelemaan salaliittoon. Aleksios oli myös huhujen mukaan Marian salainen rakastaja. Vuonna 1081 Aleksios syrjäytti Nikeforoksen, ja hänet julistettiin keisariksi. Aleksios julisti myös nuoren Konstantinoksen omaksi seuraajakseen. Maria asui vielä keisarillisessa palatsissa pitkän aikaa sen jälkeen kun Aleksios ja tämän vaimo Irene Dukaina muuttivat sinne asumaan. Kun Aleksioksen vaimo synnytti hänelle tyttären Annan, antoi Aleksios kihlata hänet Konstantinoksen kanssa. Vuonna 1087 Aleksios sai kuitenkin pojan Johanneksen, jonka hän julisti heti kruununperillisekseen. Annan ja Konstantinoksen kihlaus purettiin, ja Maria joutui vetäytymään luostariin.


title: Joe Sacco

text: Joe Sacco (s. 2. lokakuuta 1960) on maltalainen sarjakuvan tekijä ja toimittaja. Hän on tullut kuuluisaksi sotareportaasisarjakuvistaan.


title: Joe Sacco

text: Hän matkusteli laajasti ympäri maailmaa ennen muuttamistaan Yhdysvaltoihin 1972. Siellä hän opiskeli journalismia University of Oregonissa, josta hän valmistui 1981. Valmistuttuaan hän jatkoi matkustelua ja eli Yhdysvalloissa, Maltalla ja eri puolilla Eurooppaa. Hän teki töitä piirtäjänä ja toimittajana monelle eri taholle, esimerkiksi Comics Journal -lehdelle.


title: Joe Sacco

text: Saccon ensimmäinen laajempi sarja oli "Yahoo", julkaistu alun perin 1988–1992. Parhaat palat on kerätty "Notes from a Defeatist" -albumiin. Tänä aikana Sacco kiinnostui Lähi-idän arasta tilanteesta ja matkusti Israeliin sekä miehitetyille alueille, missä hän aloitti ensimmäisen suuremman teoksensa tekemisen. "Palestiina" on päiväkirjamainen kokoelma Saccon matkakertomuksia ja se keskittyy tapaamisiin palestiinalaisten kanssa ja heidän kertomuuksiinsa. Teoksella Sacco voitti American Book Award -palkinnon 1996.


title: Joe Sacco

text: Tämän jälkeen Sacco matkusti Sarajevoon ja Goraždeen, Bosnian sodan loppuvaiheilla. Tuona aikana hän tuotti kolme sotareportaasisarjakuvaa: "Safe Area Goražde", "The Fixer" ja "War's End". "Safe Area Goražde" voitti Eisner-palkinnon parhaana sarjakuvaromaanina vuonna 2001.


title: Relander

text: Relander voi tarkoittaa ainakin seuraavia:


title: Talviolympialaiset 2014

text: XXII talviolympialaiset järjestettiin 7.–23. helmikuuta 2014 Venäjällä Sotšissa. Venäjä isännöi ensimmäistä kertaa talviolympialaisia ja ensimmäistä kertaa olympialaisia itsenäisenä valtiona. Vuoden 1980 kesäolympialaiset järjestettiin Moskovassa, silloisessa Neuvostoliitossa.


title: Talviolympialaiset 2014

text: Kansainvälisen olympiakomitean (KOK) vaatimuksien mukaan ehdokaskaupungeilla tuli olla maansa olympiakomitean tuki. Ehdokaskaupunkien edustajille esitettiin kysymyksiä, joihin heidän tuli antaa vastaukset 1. tammikuuta 2006 mennessä. KOK piti 22. kesäkuuta 2006 Sveitsin Lausannessa kolmen päivän mittaisen kokouksen, jossa se käsitteli ehdokaskaupunkien vastaukset ja karsi järjestäjäehdokkaat kolmeen. Jäljelle jäivät Sotši Venäjällä, Pyeongchang Koreassa ja Salzburg Itävallassa.


title: Talviolympialaiset 2014

text: Ehdokaskaupunkeja pyydettiin luomaan yksityiskohtainen kuvaus kilpailusuunnitelmista 10. tammikuuta 2007 mennessä sekä pyydettiin valmistautumaan KOK:n arviointikomitean vierailuun. Arviointikomitea vieraili ehdokaskaupungeissa helmi- ja maaliskuun aikana. Jokainen ehdokaskaupunki arvioitiin erikseen ja niistä luotiin raportit, jotka julkaistiin 4. kesäkuuta 2007; kuukautta ennen kisaisännän valintaa.


title: Talviolympialaiset 2014

text: Kisapaikka päätettiin 119. KOK:n kongressissa Guatemala Cityssä 4. heinäkuuta 2007. Ensimmäisellä äänestyskierroksella ehdokkaista putosi Salzburg. Toisella äänestyskierroksella Sotši voitti Pyeongchangin äänin 51–47.


title: Talviolympialaiset 2014

text: Vuoden 2014 olympialaisten talvikisojen soihtuviesti aloitti 123 päivää kestävän vaelluksen läpi Venäjän 7. lokakuuta 2013, ja matkaan se lähti Moskovasta käyden Kamtšatkan niemimaalla asti. Lisäksi soihtu vieraili mm. Kansainvälisellä avaruusasemalla ja Pohjoisnavalla. Viestiä kuljetti lokakuussa 2013 Murmanskista Pohjoisnavalle suuntautuneella olympiasoihdun jäämurtajamatkalla ainoana viestin suomalaisena viestinviejänä arktisen tutkimuksen professori Lassi Heininen Lapin yliopistosta.


title: Talviolympialaiset 2014

text: Kisojen avajaiset alkoivat 7. helmikuuta 2014, kello 20:14 paikallista aikaa. Avajaisissa näytettiin paloja Venäjän historiasta. Kisat avasi virallisesti presidentti Vladimir Putin. Urheilijoiden tullessa stadionille taustalla soitettiin venäläisen DJ:n Leonid Rudenkon musiikkia, Suomen lippua kantoi Enni Rukajärvi. Olympiatulen sytyttivät kolminkertaiset olympiavoittajat Vladislav Tretjak ja Irina Rodnina.


title: Talviolympialaiset 2014

text: Olympiaohjelmassa oli 98 tapahtumaa 15 eri urheilulajissa.


title: Talviolympialaiset 2014

text: Kilpailutapahtumat järjestettiin kahdella eri alueella: rannikolla sijaitsevassa Sotšissa ja vuoristossa sijaitsevassa Krasnaja Poljanassa.


title: Talviolympialaiset 2014

text:
Sotšin olympiapuisto sijaitsee Mustanmeren rannikolla Imeretinskajan laaksossa. Alueelle ovat seuraavat kilpailuareenat:Vuoden 2014 talviolympialaisiin osallistui 2 781 urheilijaa 88 maasta.
Aasia


title: Talviolympialaiset 2014

text: Afrikka


title: Talviolympialaiset 2014

text: Amerikka


title: Talviolympialaiset 2014

text: EurooppaOseania


title: Talviolympialaiset 2014

text: Maskotit paljastettiin 26. helmikuuta 2011, ja niiden nimet ovat the Polar Bear, the Hare ja the Leopard.


title: Talviolympialaiset 2014

text: Useat valtionpäämiehet jättäytyivät matkustamasta seuraamaan olympialaisia protestoidakseen Venäjän ihmisoikeuspolitiikkaa, erityisesti lakia niin sanotusta homopropagandasta. Ranskan presidentti François Hollande ilmoitti suoraan boikotoivansa olympialaisia. Lisäksi muun muassa Angela Merkel, Joachim Gauck, Barack Obama, Joe Biden, David Cameron ja Fredrik Reinfeldt ilmoittivat jättäytyvänsä olympialaisista syytä täsmentämättä. Esimerkiksi Obama ei ilmoittanut suoraan boikotoivansa kilpailuja lain vuoksi, mutta Valkoinen talo käytti lausunnossaan kaksi kertaa sanaa monimuotoisuus. Lisäksi presidentti nimitti viralliseen delegaatioon kaksi urheilun homoaktivistia.


title: Talviolympialaiset 2014

text: Venäjä harjoitti kisoissa systemaattista dopingia. Kesällä 2016 julkaistun Richard McLarenin raportin mukaan Venäjä toteutti valtiojohtoista dopingohjelmaa, jossa oli mukana kymmeniä venäläisurheilijoita. Esimerkiksi olympialaisten testilaboratorion seinään oli tehty kädenmentävä reikä, jonka kautta dopingia sisältävät näytteet vaihdettiin puhtaisiin. Urheilijoiden sinetöityjä näytepulloja avattiin ja niihin lisättiin esimerkiksi suolaa tai pikakahvin muruja, jotta pullon sisältöä olisi vaikeampi analysoida. McLarenin raportti osoittaa, että testinäytteiden systemaattisesta manipuloinnista hyötyi vuosien ajan venäläisiä urheilijoita kolmestakymmenestä eri urheilulajista. Useita venäläisurheilijoiden mitalisijoituksia ja muita sijoituksia onkin myöhempien tutkimusten perusteella hylätty.


title: Talviolympialaiset 2014

text: Vuoden 2014 talviolympialaisten mitalitaulukon ykkössijan saavutti isäntämaa Venäjä.


title: Every Breath You Take: The Classics

text: Every Breath You Take: The Classics on rock-yhtyeen The Policen vuonna 1995 julkaistu kokoelma, joka sisältää yhtyeen tunnetuimmat hitit. Kokoelma sisältää kaikki "Every Breath You Take: The Singles" (1986) kokoelman kappaleet plus alkuperäisen version kappaleesta "Don't Stand So Close To Me" ja remix-version "Message In A Bottle"sta.


title: Viestiliput

text: Viestiliput eli signaaliliput ovat vesiliikenteessä alusten välisessä viestinnässä käytettyjä lippuja. Jokaista latinalaisten aakkosten kirjainta ja numeroita 0–9 vastaa oma lippunsa. Lipuilla tai niiden yhdistelmillä voidaan muodostaa yksi-, kaksi- tai kolmikirjaimisia koodeja, joilla on kansainvälisessä viestikirjassa ilmoitettu tarkoituksensa. Yleinen koodisto käsittelee hätätilanteita, uhreja ja vahinkoja, navigointia ja hydrografisia tietoja, manöövereitä, sekalaisia asioita, säätä, aluksen reittiä, viestintää ja kansainvälisiä terveysmääräyksiä. Lääketieteellisessä osiossa käsitellään sairastapauksiin liittyvää viestintää.


title: Viestiliput

text: Viestiliput ovat osa kansainvälisen viestikirjan (International Code of Signals) sisältämää viestintäjärjestelmää, joka perustuu kansainvälisiin sopimuksiin. Viestikirjaa hallinnoi kansainvälinen merenkulkujärjestö, jolle asiasta vastaaminen siirtyi kansainvälisen radiokonferenssin (Atlantic City 1947) ehdotuksesta. Kansainvälinen merenkulkujärjestö otti tehtävän yleiskokouksen päätöksellä vastatakseen vuonna 1959 sen jälkeen, kun järjestöä koskeva sopimus oli rekisteröity Yhdistyneiden Kansakuntien sopimussarjassa 17.3.1958/4214. Suomessa kansainvälistä merenkulujärjestöä koskeva sopimus tuli voimaan 21.4.1959, ja sopimus on julkaistu Suomen säädöskokoelman sopimussarjassa numerolla SopS 20/1959.


title: Viestiliput

text: Kansainvälisessä merenkulkujärjestössä viestikirjasta vastaaminen kuuluu meriturvallisuuskomitealle mainitun sopimuksen 29.b artiklan nojalla. Kansainvälisen merenkulkujärjestön yleiskokous vahvisti meriturvallisuuskomitean valmisteleman uuden ajantasaistetun viestikirja 29.7.1965. Mainitun ajankohdan jälkeen tehdyt muutokset on vahvistanut kansainvälisen merenkulkujärjestön meriturvallisuuskomitea. Virallinen kansainvälinen viestikoodisto sisältyy kansainvälisen merenkulkujärjestön viestikirjaan "International Code of Signals".


title: Viestiliput

text: Viestikirja on osa merilain (1994/674) 22a:1 § (2017/482) tarkoittamia Suomen kansainvälisiä velvoitteita, jotka Suomi panee presidentin tai valtioneuvoston asetuksilla osaltaan täytäntöön. Kansainvälisen viestikirjan täytäntöönpanevaa asetusta ei löydy Finlexin valtiosopimustietokannasta.


title: Viestiliput

text: Lippujen käyttö keskittyy lähinnä meriturvallisuusviestintään, eikä lippuja ole syytä käyttää tuntematta kansainvälistä viestikirjaa. Kansainvälisen viestikirjan tunteminen on osa hyvää merimiestaitoa ja -tapaa. Kansainvälisen viestikirjan sisällyttäminen aluksen merenkulkua käsitelevään käsikirjastoon on osalle aluksia pakollista, ja muille sitä voi suositella.


title: Viestiliput

text: Viestinnässä lippuja käytetään vuoroin lähettämällä ja vastaamalla. Lähettävä alus viestittää nostamalla liput ylös. Vastaanottava alus huomatessaan viestin olevan tulossa nostaa vastauslipun ala-asentoon. Ala-asento on nostimen puolessa välissä. Lähettävä alus pitää liput ylhäällä, kunnes vastaanottava alus vastaa. Vastaaminen tapahtuu nostamalla vastauslippu yläasentoon ja laskemalla se takaisin ala-asentoon.


title: Viestiliput

text: Mikäli lähettävä alus ei ilmoita, mille alukselle viesti on tarkoitettu, se on kohdistettu kaikille näköpiirissä oleville aluksille. Mikäli viesti alkaa muodossa YP TUNNUS, se on tarkoitettu alukselle TUNNUS. Mikäli halutun vastaanottajan tunnus ei ole tiedossa, lähettävä alus voi kehottaa vastaanottajaa ilmoittamaan tunnuksensa koodilla VF tai kysymällä tunnusta koodilla CS. Samalla lähettävä alus voi ilmoittaa oman tunnuksensa.


title: Viestiliput

text: Viestejä lähetetään koodi kerrallaan, mutta jos samassa nostossa on useampia koodeja, ne erotetaan parimetrisellä narulla. Lähetyksen loppuessa lähettävä alus nostaa vastauslipun ylös, ja vastaanottava alus kuittaa viestin kuten muutkin viestit.


title: Viestiliput

text: Mikäli vastaanottava alus ei erota viestiä, se ei nosta vastauslippua vaan jättää sen ala-asentoon. Mikäli vastaanottava alus erottaa viestin, mutta ei ymmärrä sitä, se voi vastata ilmoittamalla, että viesti on väärin koodattu nostamalla ylös koodin ZQ. Vastanottava alus voi myös ilmoittaa, ettei ymmärrä viestiä, nostamalla ylös koodin ZL.


title: Viestiliput

text: Korvausviireillä voi toistaa samoja merkkejä viestissä siten, että 1. korvausviiri toistaa ylimmän lipun, 2. korvausviiri toiseksi ylimmän ja 3. korvausviiri kolmanneksi ylimmän. Jos viesti alkaa kirjaimella ja jatkuu numerosarjalla ja korvausviiri on numeron jälkeen, korvausviirit toistavat 1., 2. tai 3. numeron.


title: Viestiliput

text: Viesti voi sisältää myös selväkielistä tekstiä, jolloin se alkaa koodilla YZ. Selväkielisenä ilmoitetaan alusten ja paikkojen nimet.


title: Viestiliput

text: Juhlaliputuksessa nostetaan viestiliput keulasta mastonhuipun kautta perään seuraavassa järjestyksessä (keulasta lukien) A, B, C, 1, D, E, F, 2, G, H, I, 3, J, K, L, 4, M, N, O, 5, P, Q, R, 6, S, U, V, 7, W, Y, Z, 8, ensimmäinen korvausviiri, toinen korvausviiri, kolmas korvausviiri. Huomaa, että Suomen lippua muistuttavaa X-lippua ei juhlaliputuksessa käytetä. Vastaavasta syystä joissakin liputusohjeissa suositellaan Ranskan lippua muistuttavan lipun T jättämistä pois. Aikanaan Neuvostoliiton olemassaolon aikana jotkut ohjeistettuna jättivät myös lipun B nostamatta.


title: Sv1

text: Sv1 oli kokeellinen suomalainen sähköveturi. Dv12-sarjan dieselveturi numero 2501 muutettiin sähkökäyttöiseksi vuonna 1978 ja se sai muutostöiden jälkeen tunnuksen Sv1 ja numeron 3201. Veturi muutettiin myöhemmin takaisin dieselveturiksi.


title: Sv1

text: Sv1-veturin historia juontaa Valtionrautateiden ja Oy Strömberg Ab:n vuonna 1977 solmimaan sopimukseen, jossa yksi Dv12-sarjan veturi muutettiin ajojohtosyöttöiseksi, invertterikäyttöiseksi sähköveturiksi. Dieselmoottori korvattiin oikosulkumoottorilla, ja hydraulinen vaihteisto poistettiin. Veturin suurjännitekojeet olivat samanlaiset kuin aiemmin rakennetuissa Sm1- ja Sm2-junissa. Dv12-veturin korkeuden takia virroitinta ei voitu asentaa ohjaamon katolle, joten se sijoitettiin pidemmän konesuojan päälle erilliselle jalustalle, jolloin se saatiin alemmas.


title: Sv1

text: Muutostyöt tehtiin veturiin Dv12 2501, joka otettiin pois liikenteestä muutostöitä varten vuosina 1978–1980. Testien jälkeen se palasi yleiseen liikenteeseen marraskuussa 1981. Veturi osoittautui luotettavaksi ja edistyksellinen tekniikka herätti kiinnostusta ulkomaita myöten. Veturi vieraili esiteltävänä Moskovassa, silloisessa Neuvostoliitossa.


title: Sv1

text: Ainutlaatuisen mallin pitäminen liikenteessä oli kuitenkin vaikea järjestää, joten veturi muutettiin takaisin Dv12-sarjaan vuonna 1984 ja se sai takaisin entisen numeronsa. Nykyisin numerolla 3201 liikennöi Sr2-sarjan ensimmäinen sähköveturi.


title: Arto Ruotanen

text: Arto Sakari Ruotanen (s. 11. huhtikuuta 1961 Pyhäjärvi) on suomalainen entinen jääkiekkopuolustaja ja olympiamitalisti.


title: Arto Ruotanen

text: Ruotanen oli 1980-luvulla ja 1990-luvun alussa Suomen jääkiekkomaajoukkueen vakiopuolustajia: hän edusti Suomea kolmissa olympiakisoissa (1984, 1988 ja 1992), kuusissa maailmanmestaruuskisoissa (1985, 1986, 1987, 1990, 1991 ja 1992) sekä Canada Cupissa vuonna 1991. Ruotanen voitti olympiahopeaa Calgaryssa 1988 ja MM-hopeaa 1992.


title: Arto Ruotanen

text: Jääkiekon SM-liigassa Ruotanen voitti yhden Suomen mestaruuden Oulun Kärpissä sekä neljä pronssia. Ruotanen on valittu jääkiekkoleijonaksi #131.


title: Arto Ruotanen

text: Ruotanen pelasi Suomessa Kärppien riveissä vuosina 1979 - 1986 kunnes siirtyi Ruotsin liigan HV71:n riveihin. Ruotanen pelasi yhtä Saksassa vietettyä kautta lukuun ottamatta Ruotsin pääsarjassa yhdeksän kautta ja tämän päälle vielä kaksi kautta alasarjoissa kunnes lopetti pelaajauransa kevääseen 1998.


title: Arto Ruotanen

text: Pelaajauran jälkeen Ruotanen toimi HV71:n apuvalmentajana neljä ja puoli kautta. Helmikuussa 2003 HV71 irtisanoi koko valmennusryhmänsä. Tämän jälkeen Ruotanen jatkoi kolme kautta kolmannella sarjatasolla pelanneen Tranås AIFn päävalmentajana kunnes jätti jääkiekon ainakin toistaiseksi ja siirtyi muiden työtehtävien pariin.


title: Never Mind the Bollocks, Here’s the Sex Pistols

text: Never Mind the Bollocks, Here's the Sex Pistols on punk-yhtye Sex Pistolsin ensimmäinen ja ainoaksi "viralliseksi" jäänyt studioalbumi. Levy sisältää muun muassa klassikot "Anarchy in the U.K..", "God Save the Queen", "Pretty Vacant" ja "Holidays in the Sun". Albumia pidetään yleisesti yhtenä kaikkien aikojen merkittävimmistä rock-levyistä. "Pure Pop Magazine" sijoitti albumin vuonna 2004 ykköseksi listallaan "The Most Important Albums of All Time".


text: Sex Pistols lähetti levymateriaalin ensin EMIlle, joka aikaisemmin julkaisi bändin ensimmäisen singlen "Anarchy in the U.K.", mutta ei suostunut julkaisemaan albumia. A&M Recordsin kanssa sopimus tehtiin, mutta pari viikkoa myöhemmin sekin purki sopimuksen. Virgin Records loppujen lopuksi teki sopimuksen, ja albumi julkaistiin 28. lokakuuta 1977. Yhdysvalloissa albumi julkaistiin Warner Bros. -levymerkillä 10. marraskuuta samana vuonna.


text: Glen Matlock soittaa bassoa ainoastaan raidalla "Anarchy in the U.K.", kitaristi Steve Jones soittaa lähes kaikki bassoraidat albumilla. Vicious soitti albumin sessioissa alun perin "Bodies" ja "God Save the Queen" -kappaleiden bassoraidat, mutta Steve Jones soitti kummankin bassoraidat uudelleen, ja jälkimmäisen kappaleen Viciousin basso-osuudet poistettiin lopullisesta versiosta. "Bodies" on ainoa kappale, missä Sidin basson soitto kuultavissa. Kuitenkin Jonesin mielestä se on hyvällä onnella edes kuultavissa, sillä Sidin suoritus on laitettu miksauksessa pienelle volyymille.


title: Chicago Bulls

text: Chicago Bulls on chicagolainen National Basketball Associationissa (NBA) pelaava koripalloseura. Bulls perustettiin vuonna 1966, ja se pelaa itäisen konferenssin keskisessä divisioonassa. Bulls pelaa kotiottelunsa United Centerissä.


title: Chicago Bulls

text: Bullsin suurin menestyskausi ajoittuu 1990-luvulle, jolloin seura nosti NBA:n suosiota maailmanlaajuisesti. Kyseinen ajanjakso tunnetaan yhtenä NBA:n historian suurimmista dynastioista: Bulls voitti vuosien 1991–1998 välillä kuusi mestaruutta kahdessa kolmen peräkkäisen mestaruuden jaksossa. Kaikkia mestaruuksia olivat voittamassa Hall of Fame -jäsenet Michael Jordan, Scottie Pippen ja valmentaja Phil Jackson. Bulls on ainoa useamman NBA-mestaruuden voittanut seura joka ei ole hävinnyt finaalisarjassa kertaakaan.


title: Chicago Bulls

text: Bulls voitti kaudella 1995–1996 73 runkosarjaottelua, mikä oli NBA:n ennätys, kunnes Golden State Warriors voitti yhden ottelun enemmän 20 vuotta myöhemmin. Bulls oli NBA-historian ensimmäinen yli 70 runkosarjavoittoa ottanut seura ja ainoa Warriorsin ennätykseen asti. Useat asiantuntijat ja analyytikot pitävät kauden 1995–1996 Bullsia yhtenä NBA:n historian parhaista joukkueista.


title: Chicago Bulls

text: Michael Jordan ja Derrick Rose ovat kumpikin voittaneet Bulls-pelaajina palkinnon, Jordan viidesti ja Rose kerran.


title: Chicago Bulls

text: Bullsilla on ollut erityinen kilpailuasetelma Detroit Pistonsin, New York Knicksin ja Miami Heatin kanssa. Bulls–Pistons-kilpailuasetelma sai huomattavaa mediahuomiota 1980- ja 1990-lukujen taitteessa.


title: Chicago Bulls

text: Chicago Bullsin perusti Dick Klein vuonna 1966 ja joukkue osallistui ensimmäiseen kauteensa NBA:ssa 1966–1967. Joukkueen valmentajana toimi Johnny Kerr ja nimekkäimpinä pelaajina olivat Guy Rodgers ja Bob Boozer. Runkosarjan päätteeksi Bulls eteni pudotuspeleihin heti ensimmäisellä kaudellaan. Pudotuspeleissä he kuitenkin hävisivät ensimmäisellä kierroksella St. Louis Hawksille voitoin 3–0. Kauden päätteeksi Bullsin valmentaja Kerr palkittiin vuoden valmentajaksi. Kolmannella kaudella Bullsin menestys jäi hieman heikommaksi, kun joukkue jäi juuri pudotuspelien ulkopuolelle. Kauden puolen välin jälkeen kannattajien kiinnostus laski ja yleisömäärä oli vain 891. Lisäksi osa otteluista pelattiin Kansas Cityssä. Klein jätti toimitusjohtajan paikan ja palkkasi 76ersin liiketoiminnanjohtajan Pat Williamsin uudeksi toimitusjohtajaksi vuonna 1969. Williams uudisti Bullsin kokoonpanoa tuotuaan joukkueeseen Chet Walkerin ja loi joukkueelle maskotin Benny the Bull. Williamsin ja uuden päävalmentajan Dick Mottan myötä Bulls eteni pudotuspeleihin neljä kautta peräkkäin ja heidän yleisömäärä kasvoi yli kymmeneen tuhanteen.


title: Chicago Bulls

text: Bulls oli kaudella 1970–1971 lähellä jo päästä pudotuspelin ensimmäiseltä kierrokselta jatkoon, kun se hävisi Los Angeles Lakersille otteluvoitoin 4–3. Kauden päätteeksi valmentaja Motta palkittiin kauden parhaana valmentajana. Sama toistui myös kauden 1972–1973 pudotuspeleissä, jossa Bulls kohtasi jälleen Lakersin.Williams jätti toimitusjohtajan paikkansa ja siirtyi Atlantaan vuonna 1973. Valmentaja Motta otti nyt valmennuksen lisäksi vastuun myös toimitusjohtajan tehtävistä. Bullsin menestys jatkui hieman paremmin kaudella 1973–1974, kun joukkue sijoittui läntisessä konferenssissa toiseksi. Bulls eteni Norm Van Lierin, Jerry Sloanin ja Bob Loven johdolla myös ensimmäistä kertaa jatkoon ensimmäiseltä kierrokselta voitettuaan Detroit Pistonsin otteluvoitoin 4–3. Bullsin matka kuitenkin päättyi toisella kierroksella konferenssien finaaleihin, jossa se hävisi Milwaukee Bucksille suoraan 4–0. Bulls toisti edellisen kauden tuloksen kaudella 1974–1975, jossa se tällä kertaa hävisi pudotuspeleissä Golden Satelle.


title: Chicago Bulls

text: Valmentaja Dick Mottan aikakausi tuli kuitenkin päätökseen kaudella 1975–1976, kun Bulls jäi runkosarjassa läntisessä konferenssissa viimeiseksi voitettuaan vain 24 ottelua 82:sta. Kauden jälkeen Mottan tilalle palkattiin Ed Badger. Hänen johdollaan Bulls eteni avauskaudellaan pudotuspeleihin, jossa se kuitenkin hävisi jo ensimmäisellä kierroksella. Toisella kaudella Bulls jäi pudotuspelien ulkopuolelle ja Badgerin pesti päättyi kyseiseen kauteen. Sittemmin Bullsia kävivät valmentamassa Larry Costello ja Scotty Robertson vuosien 1978–1979 välisenä aikana, mutta Bulls ei selvinnyt pudotuspeleihin.


title: Chicago Bulls

text: Pelaajauransa vuonna 1976 lopettanut Jerry Sloan nousi Bullsin päävalmentajaksi kaudella 1979–1980, oltuaan edelliskauden apuvalmentajana. Sloanin johdolla Bulls menestyi jo paremmin kaudella 1980–1981. Dallas Mavericksin liityttyä NBA:han, neljä joukkuetta vaihtoi konferenssia. Tämän myötä Bulls siirtyi itäiseen konferenssiin. Artis Gilmoren johdolla Bulls selvisi pudotuspeleihin, jossa se eteni välieriin pudotettuaan ensin New York Knicksin otteluvoitoin 2–0. Bulls kuitenkin hävisi Boston Celticsille 4–0. Sloanin seuraava kausi valmentajana meni kehnosti, kun Bulls jäi runkosarjassa itäisen konferenssin lohkossa kolmanneksi viimeiseksi. Loppukaudesta Sloania korvasivat Phil Johnson ja Rod Thorn. Sittemmin Bullsin menestys oli vaatimaton jäätyä ilman pudotuspelipaikkaa.


title: Chicago Bulls

text: Kevin Loughery nousi Bullsin valmentajaksi kaudella 1983–1984, mutta ei kyennyt avauskaudellaan viemään joukkuetta pudotuspeleihin. Bullsin menestys oli kuitenkin saamassa uuden käänteen, kun 1984 varaustilaisuudessa he saivat kolmannen varausvuoron Houston Rocketsin ja Portland Trail Blazersin jälkeen. Houston valitsi Hakeem Olajuwonin ja Portland Sam Bowien. Bulls sitä vastoin varasi Michael Jordanin. Avauskausi oli Bullsille kohtalainen, sillä se pääsi pudotuspeleihin, mutta hävisi jo pudotuspelien ensimmäisellä kierroksella Milwaukeelle 3–1. Sitä vastoin Jordan pelasi vakuuttavan kauden tulokkaana. Hän johti joukkuettaan neljässä eri tilastoissa (pisteet, syötöt, levypallot ja riistot). Hänet äänestettiin myös kauden jälkeen vuoden tulokkaaksi.


title: Chicago Bulls

text: Kaudeksi 1985–1986 Bullsia uudistettiin uuden omistajan Jerry Reinsdorfin ja toimitusjohtaja Jerry Krausen myötä. He päättivät rakentaa joukkueen Jordanin ympärille ja korvasivat valmentaja Lougheryn Stan Albeckilla. Vaihdos ei kuitenkaan tuottanut kaivattua tulosta ja Albeck sai lähteä ensimmäisen kauden jälkeen. Tilalle tullut Doug Collins onnistui luotsaamaan Bullsin hieman parempaan menestykseen toisella kaudellaan 1987–1988. Bulls oli hankkinut vuoden 1987 varaustilaisuudessa Horace Grantin ja Scottie Pippenin pelioikeudet Seattlelta. Uudella kolmikolla Bulls sijoittui itäisen konferenssin lohkossa kolmanneksi. Pudotuspeleissä se selvitti tiensä toiselle kierrokselle välieriin, voitettuaan ensin Clevelandin 3–2, mutta hävisi sittemmin Detroitille 1–4. Jordan palkittiin kauden päätteeksi arvokkaimmaksi pelaajaksi sekä vuoden puolustuspelaajaksi. Hänestä tuli samalla ensimmäinen pelaaja NBA:ssa, joka on voittanut pistetilaston ja parhaan puolustajan –palkinnon samana kautena.


title: Chicago Bulls

text: Bullsin NBA-mestaruudet


title: Chicago Bulls

text: Bulls sai ensimmäisen varausvuoron, johon sillä oli vain 1,7 prosentin todennäköisyys, yksi historian pienimmistä. Bulls käytti varauksensa pelintekijä Derrick Roseen, joka oli seuran tunnetuimpia pelaajia seuraavat kahdeksan kautta.


title: Chicago Bulls

text: Kaudeksi 2010–2011 Bullsin päävalmentajaksi siirtyi Tom Thibodeau, joka valmensi seuraa seuraavat viisi kautta. Thibodeaun johdolla Bulls voitti kaudella 2010–2011 62 runkosarjaottelua, eniten koko sarjassa, ja Rose valittiin kauden arvokkaimmaksi pelaajaksi historian nuorimpana. Thibodeau valittiin NBA:n vuoden valmentajaksi seuran yllettyä ensimmäiseen divisioonamestaruuteensa ja vähintään 50 runkosarjavoiton kauteen sitten Jordanin aikakauden. Itäisen konferenssin loppuotteluissa Bulls hävisi kuitenkin LeBron Jamesin tähdittämälle Miami Heatille 1–4-otteluvoitoin.


title: Chicago Bulls

text: Vuonna 2011 Bulls varasi Jimmy Butlerin.


title: Chicago Bulls

text: Vuonna 2015 Bullsin päävalmentajana aloitti Fred Hoiberg.


title: Chicago Bulls

text: Kesällä 2017 Bulls teki pelaajakaupan, jossa se muun muassa luopui Jimmy Butlerista ja sai tilalle muun muassa Kris Dunnin ja tuoreeltaan varatun Lauri Markkasen. Ennen kauden alkua Bullsin nimipelaajista lähtivät myös muun muassa Rajon Rondo ja Dwyane Wade sekä kauden aikana Nikola Mirotić. Vuoden 2018 varaustilaisuudessa Bulls rakensi joukkuettaan varaamalla Wendell Carterin. Joulukuussa 2018 Hoiberg irtisanottiin, ja päävalmentajana aloitti Jim Boylen, jonka valmennusratkaisut aiheuttivat joukkueessa nopeasti eripuraa.


title: Chicago Bulls

text: Bullsin tilastohistorian kymmenen parasta NBA:n runkosarjassa. Kursivoidut pelaajat ovat aktiivipelaajia. Tilastot päivitetty 3. heinäkuuta 2018.


title: Steve Passmore

text: Steve Passmore (s. 29. tammikuuta 1973 Thunder Bay, Ontario, Kanada) on uransa lopettanut kanadalainen jääkiekkomaalivahti. Hän liittyi Helsingin Jokereiden miehistöön kesken kauden 2005–2006. Hän pelasi 93 NHL-ottelua kausien 1998–1999 ja 2003–2004 välillä joukkueinaan Edmonton Oilers, Chicago Blackhawks ja Los Angeles Kings. Hän lopetti pelaajauransa vuonna 2007.


title: Kantalukulajittelu

text: Tietojenkäsittelytieteessä kantalukulajittelu (kantalukujärjestäminen, reikäkorttijärjestäminen, ) on lajittelualgoritmi, joka lajittelee lukuja suuruusjärjestykseen numeroiden merkitsevyyden perusteella. Siten se ei ole yleiskäyttöinen vertailuun pohjautuva lajittelualgoritmi, mutta käyttäen apuna laskentalajittelua se suoriutuu lineaarisessa ajassa. Myös kirjaimia voidaan ajatella numeroina, jolloin voidaan lajitella merkkijonoja. Kantalukulajittelu on vakaa eli se ei sotke alkioiden alkuperäistä järjestystä.  A: taulukko, jonka alkiot ovat lukuja


title: Kantalukulajittelu

text: Kantalukulajittelun asymptoottinen aikavaativuus on "O"("d" · ("n" + "k")), missä


title: Kantalukulajittelu

text: Aikavaativuus voidaan johtaa yksinkertaisesti siitä, että laskentalajittelua toistetaan "d" kertaa.


title: Kantalukulajittelu

text: Kantalukulajittelu ei ole yksiselitteisesti parempi kuin yleiset, ajassa "O"("n" log "n") suoriutuvat algoritmit. Apuna käytetty laskentalajittelu vie muistia kantaluvun koosta riippuen, siinä missä pikalajittelu toimii vakiotilassa ja käyttää välimuistia tehokkaasti hyväkseen.


title: Kantalukulajittelu

text:
Lajiteltavat:
Ensin lajitellaan vähiten merkitsevien numeroiden (ykkösten) mukaan. Tulos on:
Seuraavaksi lajitellaan kymmenten mukaan. Järjestys säilyy oikeana, koska käytetään vakaata lajittelualgoritmia:
Lopuksi lajitellaan satojen mukaan:
Tuloksena luvut on lajiteltu vakaasti suuruusjärjestykseen.


title: Kantalukulajittelu

text: Kantalukulajittelua voidaan ajatella yleisenä periaatteena, jossa vähiten merkitsevä tieto lajitellaan ensin. Päivämäärät voidaan lajitella ensin päivien, sitten kuukausien ja lopuksi vuosien mukaan. Nimet voidaan lajitella ensin etunimen mukaan ja lopuksi sukunimen mukaan. Jokainen kantalukulajittelun periaatteella toimiva lajittelu vaatii ehdottomasti vakaan lajittelualgoritmin ja on hyvä esimerkki vakauden avulla saavutettavasta hyödystä.


title: Nicolas Cage

text: Nicolas Cage (oikealta nimeltään Nicolas Kim Coppola, s. 7. tammikuuta 1964 Long Beach, Kalifornia, Yhdysvallat) on yhdysvaltalainen Oscar-palkittu näyttelijä. Lisäksi hän on toiminut ohjaajana ja tuottajana.


title: Nicolas Cage

text: Cage on ohjaaja Francis Ford Coppolan veljenpoika ja ohjaaja Sofia Coppolan serkku.


title: Nicolas Cage

text: Cage on saanut Oscar-palkinnon roolistaan elokuvassa "Leaving Las Vegas" (1995). Hän on esiintynyt sekä toimintaelokuvissa että vakavammissa rooleissa ja joissakin mustissa komedioissa.


title: Nicolas Cage

text: Kolmannen avioliiton Cage solmi Alice Kimin kanssa vuonna 2004, mutta he ovat sittemmin eronneet. Heillä on vuonna 2005 syntynyt poika Kal-El, joka on saanut nimensä Teräsmiehen alkuperäisnimen mukaan. Hän on ollut aiemmin naimisissa Patricia Arquetten ja Lisa Marie Presleyn kanssa. Hänellä on vuonna 1990 syntynyt poika Weston Coppola Cage Christina Fultonin kanssa. Cage harrastaa brasilialaista jujutsua, keräilee sarjakuvia ja on Elvis Presleyn suuri fani.


title: Nicolas Cage

text: Cage muutti sukunimen Coppola nimeksi Cage, jotta häntä ei suosittaisi setänsä Francis Ford Coppolan maineen vuoksi. Nimen Cage hän otti Marvelin sarjakuvahahmon Luke Cagen mukaan.


title: Satakunnan ammattikorkeakoulu

text: Satakunnan ammattikorkeakoulu (lyh. SAMK) () on Satakunnan alueella toimiva ammattikorkeakoulu. Sillä on kampukset Porissa, Raumalla, Huittisissa ja Kankaanpäässä.


title: Satakunnan ammattikorkeakoulu

text: Satakunnan ammattikorkeakoulussa on noin 6 000 opiskelijaa ja 400 työntekijää. SAMKissa voi suorittaa ammattikorkeakoulututkinnon yli 20 koulutusohjelmassa ja ylemmän ammattikorkeakoulututkinnon yli 10 koulutusohjelmassa, lisäksi kokonaan englanninkielellä 10 AMK- ja 4 ylempi AMK -koultusohjelmassa. AMK-tutkinnon suorittaa vuosittain noin tuhat opiskelijaa.


title: Satakunnan ammattikorkeakoulu

text: Ammattikorkeakoulun ylläpitäjä on Satakunnan ammattikorkeakoulu Oy. Ammattikorkeakoulun rehtorina ja toimitusjohtajana toimii Jari Multisilta.


title: Satakunnan ammattikorkeakoulu

text: Satakunnan ammattikorkeakoulun opetuksen osaamisalueita ovat


title: Satakunnan ammattikorkeakoulu

text: SAMKissa voi opiskella ammattikorkeakoulututkinnon päiväopetuksessa, jossa opiskelu on kokopäiväistä, tai monimuoto-opintoina, jolloin opinnot voi suorittaa työn ohessa, pääsääntöisesti ajasta ja paikasta riippumatta, ja ohjaus tapahtuu verkon välityksellä - joissain koulutusohjelmissa näin voi suorittaa kaikki opinnot. Ylempää ammattikorkeakoulututkintoa suorittamaan voi hakea, kun työkokemusta on karttunut kolmen vuoden ajalta perustutkinnon suorittamisen jälkeen.


title: Satakunnan ammattikorkeakoulu

text: Tutkintoaan voi täydentää erikoistumiskoulutuksilla, joita on tarjolla eri aihealueilta. Ammattikorkeakouluopintoja voi suorittaa myös avoimessa ammattikorkeakoulussa. Tätä kautta voi kerätä itselleen opintopisteitä tulevia tutkinto-opintoja varten.


title: Satakunnan ammattikorkeakoulu

text: SAMKissa käytetään paljon HILL-ympäristöä luentojen, seminaarien ja ohjausten järjestämiseksi verkossa. IBM:n ja Cisco Systemsin kanssa toteutettu HILL hyödyntää oppimisalustaa, joka mahdollistaa sekä luentojen reaaliaikaisen lähetyksen että niiden saatavuuden nauhoituksina verkossa 24/7. Esimerkiksi Huittisissa toteutettava liiketalouden koulutus on lähes kokonaan verkossa opiskelua.


title: Satakunnan ammattikorkeakoulu

text: SAMK keskittyy soveltavaan tutkimukseen ja tuote- ja palvelukehitykseen. Strategian mukaiset vahvuusalueet ovat 1) automaatio, robotiikka ja tekoäly, 2) merenkulku ja 3) ikääntyvien palvelut sekä nousevat alat 1) älykäs vesi- ja energiateknologia, 2) logistiikka ja 3) matkailuliiketoiminta.


title: Satakunnan ammattikorkeakoulu

text: DNV Business Assurance Management System Certificate on myöntänyt ISO 9001:2015 -mukaisen sertifikaatin Satakunnan ammattikorkeakoulun opetus-, tutkimus- ja aluekehitystoiminnoille ja niitä tukeville palveluille. Kansallinen koulutuksen arviointikeskus (Karvi) on myöntänyt SAMKille laatuleiman.


title: Satakunnan ammattikorkeakoulu

text: Opetusministeriö on myöntänyt Satakunnan ammattikorkeakoululle aluekehitysvaikutuksen huippuyksikkö -palkinnon (2001–2002) ja koulutuksen laatuyksikkö -palkinnon International Business and Marketing Logistics -koulutusohjelmalle (2002–2003) ja innovatiivisesta pedagogisesta ratkaisusta Yrityskiihdyttämölle (2005–2006).


title: Satakunnan ammattikorkeakoulu

text: Satakunnan ammattikorkeakoulun kirjasto on tieteellinen kirjasto ja toimii opetuksen, opiskelun ja tutkimuksen tukena. Sen aineisto painottuu ammatilliseen ja tieteelliseen liiketoiminnan, kulttuurin, sosiaali- ja terveysalan sekä tekniikan ja merenkulun aineistoihin. Kirjasto toimii SAMKin kampuksilla ja netissä. Kirjaston painettu ja digitaalinen aineisto, mukaan lukien opiskelijoiden opinnäytetyöt, on opiskelijoiden, henkilöstön ja tiedontarvitsijoiden käytettävissä. Kirjaston aineisto sisältyy Finna-tiedonhakupalveluun. Opiskelijoiden opinnäytetöitä voi lukea Theseus.fi-palvelussa.


title: Satakunnan ammattikorkeakoulu

text: Ammattikorkeakoulun opiskelijatoiminnasta lakisääteisesti vastaavana opiskelijakuntana toimii Satakunnan ammattikorkeakoulun opiskelijakunta SAMMAKKO.


title: Satakunnan ammattikorkeakoulu

text: SAMKin julkaisusarja koostuu tutkimuksista, raporteista oppimateriaaleista ja muista julkaisuista. Tämän lisäksi SAMK toimittaa ja tuottaa mm. lehtiä, esitteitä ja oppaita. Suurin osa julkaisuista on avoimesti luettavissa Theseus.fi-palvelussa.


title: Satakunnan ammattikorkeakoulu

text: Satakunnan ammattikorkeakoulu toimii Kuninkaisten kampuksella Huittisissa, Rauman kampuksella, Taidekoulun kampuksella Kankaanpäässä sekä Porin kampuksella. Porin nykyinen kampus valmistui vuonna 2017 Asema-aukiolle rautatieaseman viereen ja korvasi aikaisemmat Tiedepuiston ja Tiilimäen kampukset. Porin kampuskiinteistön on suunnitellut Arkkitehti Oy Asmala ja sen omistaa Hemsö Fastighets AB.


title: Kannattajakortti

text: Kannattajakorteilla todistetaan puolueen tai valitsijayhdistyksen perustamiseen tarvittavien kannattajien määrä. Kannattajakorttiin tulee merkitä kannattajan henkilötiedot, vakuutus äänioikeudesta seuraavissa vaaleissa, päivämäärä, joka saa olla enintään vuoden vanha, ja kannattajan omakätinen allekirjoitus. Puolueen perustamiseen ja rekisteröintiin sekä puoluerekisteristä poistetun puolueen uudelleenrekisteröintiin vaaditaan kannattajakortteja 5 000.


title: Kannattajakortti

text: Ehdokkaan valitsijayhdistyksen perustamiseen vaaditaan kannattajakortteja


title: Suomen Laskuvarjokerho

text: Suomen Laskuvarjokerho ry oli Suomen suurin laskuvarjokerho ja toimi Helsingissä ja Utissa. Jäseniä oli noin 1 000, joista aktiivisia noin 300. Kerhossa hypättiin vuosittain noin 15 000 hyppyä, joista pääosa hypättiin Utissa. Vuosittain uusia alkeiskurssilaisia oli noin 200–300, lisäksi tandem-hyppääjiä noin 300. Suuren hyppymäärän mahdollistaa laskuvarjokerho oma 2009 valmistunut 18-paikkainen Cessna Grand Caravan (OH-DZF). Suomen Laskuvarjokerho ja Utin Laskuvarjokerho liittyivät toisiinsa ja muodostivat uuden yhdistyksen Skydive Finland ry:ksi.


title: Suomen Laskuvarjokerho

text: Hyppytoiminta Utissa vilkastuu keväällä, kun kerhon toiminta vakinaistuu ja alkaa oppilashyppykausi. Utissa toimintaa on läpi kesän lähes joka päivä. Hyppääminen Utissa hiljenee lokakuun lopussa.


title: Suomen Laskuvarjokerho

text: Laskuvarjourheilua on harrastettu Suomessa vuodesta 1960, jolloin Suomen Laskuvarjokerho (SLK) ry perustettiin.


title: Suomen Laskuvarjokerho

text: Suomen Laskuvarjokerhon perusti toukokuussa 1960 parinkymmentä lajista kiinnostunutta. Parina ensimmäisinä vuonna toiminta Suomessa rajoittui kokoontumisiin ja harrastuksesta haaveiluun. Hyppäämässä käytiin ulkomailla, lähinnä Ranskassa ja Yhdysvalloissa.


title: Suomen Laskuvarjokerho

text: Ensimmäiset siviilihypyt Suomessa tehtiin vuonna 1962, jolloin hyppyjä kertyi 22 kpl. Läpi 1960-luvun toimintaa kehitettiin ja toiminnalle haettiin ja saatiin julkisuutta. Vuoteen 1965 mennessä innokkaita hyppääjiä oli jo niin paljon, että Helsinki-Malmille perustettiin hyppykeskus ja ostettiin oma lentokone, OH-CSE Cessna 195, joka poistettiin käytöstä pakkolaskun jälkeen 1972. Kerholla oli tuolloin oma huone käytössään Malmin lentokenttä rakennuksessa, Pyöreällä.


title: Suomen Laskuvarjokerho

text: Kymmenvuotisjuhlia vietettiin vuonna 1970, ja tällöin kerhossa oli lähes kaksisataa asiasta innostunutta jäsentä.


title: Suomen Laskuvarjokerho

text: Cessna palveli kerhoa vain neljä vuotta, ja seuraava kone oli seitsemänpaikkainen OH-POA Pilatus Porter, joka saattaa olla maailman vanhin lentävä yksilö. Kerhotoiminnan jäsen- ja hyppymäärien kasvettua voimakkaasti – 1979 hyppyjä 4 701 – kerho vaihtoi jälleen konetta, ja siirryttiin potkuriturbiini-aikaan.


title: Suomen Laskuvarjokerho

text: Vuonna 1980 kerho juhli 20-vuotista taivaltaan jäsenmäärän lähennellessä jo kolmeasataa. Uusin kone, 10-paikkainen OH-POB Pilatus Turbo Porter palveli kerhoa hienosti, kunnes 1980-luvun puolivälin jälkeen alkoi ilmetä suuremman koneen tarvetta, ja alettiin miettiä jälleen uutta ratkaisua.


title: Suomen Laskuvarjokerho

text: Samaan aikaan lentoyhtiö Svedair Ruotsissa, oli luopumassa Twin Otterista. Elokuussa 1987 pidettiin neuvoa-antava yleiskokous asiasta. Äänestyksen tuloksena konekauppa päätettiin tehdä. Lentäjien ja hyppymestarien talvikausi 1987-1988 oli vilkasta aikaa, lentäjiä koulutettiin ja hyppymestarit suunnittelivat koneen tuomia muutoksia hyppytoiminnassa ja -koulutuksessa.


title: Suomen Laskuvarjokerho

text: OH-SLK Twin Otter saapui Suomeen maaliskuussa 1988, ja Malmin Pyöreällä järjestettiin virallinen luovutustilaisuus. Toisaalla spekuloitiin, kauanko kerho pysyisi pystyssä hankinnan vuoksi. Koneen hankinta silloin ei ollut helppo tehtävä, mutta käytäntö osoitti hankkeen kannattavuuden. Vuonna 2009 Laskuvarjokerholle valmistui oma Cessna Grand Caravan hyppykoneeksi.


title: Komplikaatio

text: Komplikaatio lääketieteessä on lisätauti, jälkitauti, sivuhäiriö, (hoidon) sivuvaikutus tai aikaisempaan tautitilaan tai hoitoon liittyvä uusi häiriö.


title: Komplikaatio

text: Sairauden varhainen komplikaatio on esimerkiksi diabetekseen liittyvä veren glukoositason noususta johtuva diabeettinen kooma, myöhäinen komplikaatio taas on esimerkiksi diabetekseen liittyvä neuropatiaksi kutsuttu tuntoaistin heikkeneminen raajoista tai näköaistin menetys.


title: Komplikaatio

text: Hoidon komplikaatio voi olla esimerkiksi insuliinišokki, joka johtuu sokeritason laskusta esimerkiksi liiallisen insuliiniannoksen tai syömättömyyden vuoksi.


title: Komplikaatio

text: Kirurgiset komplikaatiot voidaan jakaa välittömiin ja viivästyneisiin komplikaatioihin. Välittömät komplikaatiot ilmenevät jo toimenpiteen aikana tai välittömästi sen jälkeen. Syynä on joko toimenpiteen epäonnistuminen tai väärä toimenpide. Välittömiä komplikaatioita voidaan vähentää koulutuksella ja harjoituksella. Viivästyneitä komplikaatioita ovat muun muassa verenpurkaumat, laskimotukokset, imunestekertymä, infektio tai vaivan, esimerkiksi tyrän, uusiutuminen.


title: Komplikaatio

text:
Leikkauksien yhteydessä aiheutuvia komplikaatioita on alettu vuodesta 2008 vähentää WHO:n 29-kohtaisilla tarkistuslistoilla. Komplikaatioita tapahtuu leikkaushoidossa koko maailmassa vuodessa noin miljoona, joista noin puolet voisi estää karsimalla inhimilliset virheet. Ennen listan käyttöön ottoa kehittyneissä maissa komplikaatioita oli 10 %:ssa leikkauksista, käyttöönoton jälkeen 7,1 %:ssa. Päivystysleikkauksissa vähennys oli suurempi, sillä ne vähenivät 18 %:sta 11,7 %:iin, ja kuolemat vähenivät 3,7 %:sta
1,4 %:iin. Tarkistuslista on käytössä vuoden 2011 tilanteen mukaan maailmassa 4 000 sairaalassa, Suomessa kahdeksassa. Kun Suomessa listaa kokeiltiin neurokirurgiassa, haavakomplikaatioita oli 19 %:ssa, mutta ne vähenivät 7,5 %:iin, kun lista otettiin käyttöön.


title: Komplikaatio

text: Lista jakautuu kolmeen osaan: ennen nukutuksen aloitusta varmistettavat, ennen leikkausviiltoa varmistettavat ja ennen leikkauksesta poistumista varmistettavat. Ennen anestesiaa varmistetaan muun muassa leikattavan potilaan henkilöllisyys ja toimenpide. Varmistetaan myös leikattava puoli. Toisessa vaiheessa leikkaustiimin jäsenet esittäytyvät toisilleen ja varmistetaan vielä toimenpide. Kolmannessa vaiheessa ennen leikkauksesta poistumista varmistetaan, että kaikki instrumenttien, neulojen ja taitosten määrät täsmäävät, ja merkitään potilaan tiedot näytteisiin.


title: Konstantinos Dukas

text: Konstantinos Dukas (noin 1074 – 1096) oli Bysantin keisari Mikael VII:n ja tämän vaimon Maria Bagrationin poika. Hän oli tärkeän Dukas-suvun jäsen. Mikael VII syrjäytettiin vuonna 1078 ja Konstantinoksen äiti Maria meni uusiin naimisiin uuden keisarin Nikeforos Botaniateksen kanssa sillä ehdolla että tämä julistaisi Konstantinoksen perillisekseen. Marian toiveesta kuuluisa filosofi Teofylaktos kirjoitti nuorelle prinssille tarkoitetun oppikirjan. Pian tuli kuitenkin selväksi ettei Nikeforos aikonut pitää lupaustaan Konstantinosta kohtaan. Vuonna 1081 Marian tukema Aleksios Komnenos syrjäytti Nikeforosken ja julistautui itse keisariksi. Aleksios kihlautti myös oman tyttärensä Anna Komnenan Konstantinoksen kanssa ja julisti Konstantinoksen seuraajakseen.


title: Konstantinos Dukas

text: Vuonna 1087 Aleksios sai kuitenkin pojan Johanneksen jonka hän heti julisti seuraajakseen. Annan ja Konstantinoksen kihlaus purettiin. Konstantinos kuoli vuonna 1096.